Hesekiel 44 | Alkitab TOBA\n← Hesekiel 45\nHesekiel 43 →\nAugust 17, 2008 · 12:57\n44:1 Dung i ditogihon ibana ahu mulak sian dalan laho tu pintu ruar ni inganan na badia i na tungkan habinsaran, hape hinsu do i nidapot.\n44:2 Dung i ninna Jahowa ma tu ahu: Ingkon laos hinsu do anggo pintu on, ndang jadi ungkapon, sahalak pe ndang jadi masuk sian i ala Jahowa, Debata ni Israel, naung masuk sian i; umbahen ingkon laos tarhinsu.\n44:3 Taringot tu induk i, induk do ibana tongon, umbahen ingkon hundul ibana di bagasanna laho manganhon roti di adopan ni Jahowa; ingkon mardalan sian panisioan ni harbangan i ibana laho bongot, laos sian dalan i muse ibana ruar.\n44:4 Dung i diboan ibana ahu sian dalan tu harbangan na tungkan utara tu jolo ni joro i, gabe ida ma, gok hamuliaon ni Jahowa do joro ni Jahowa huida, jadi manungkap ma ahu tu tano.\n44:5 Dung i ninna Jahowa ma tu ahu: Ale anak ni jolma, parateatehon ma on jala ida marhitehite matam jala tangihon marhitehite pinggolmu saluhut sipaboaonku tu ho, taringot tu saluhut aturan ni joro ni Jahowa dohot taringot tu sandok patik ni uhumna, jala ingkon pampeonmu tu roham dalan laho bongot tu joro i ro di sude dalan laho ruar sian inganan na badia i!\n44:6 Jala dohononmu ma tu pinompar ni Israel na tangkangi: Songon on do hata ni Tuhan Jahowa: Tung na torbang do hamu, ale pinompar ni Israel mangulahon luhut angka hasogiron marragamragam.\n44:7 Tung ditogihon hamu do angka halak ruar, angka na so tarsunat rohana dohot dagingna, asa masuk tu ingananku na badia i laho paramunhon jorongki, di na pinelehonmuna rotingku, i ma tabotabo dohot mudar, tung diose nasida do padan na hubahen i marhite sian saluhut hasogiron angka na niulamuna i.\n44:8 Jala ndang diradoti hamu ulaon ni habadiaonku, tung roharoha do dibahen hamu pabangkithon halak bahen siradoti ulaonku gantimuna di ingananku na badia i.\n44:9 Songon on do hata ni Tuhan Jahowa: Sandok halak ruar angka na so tarsunat rohana dohot dagingna, ndang jadi masuk tu ingananku na badia i, sandok halak ruar tahe, angka na maisolat di tongatonga ni halak Israel.\n44:10 Gari halak Lepi, angka na paholang dirina sian ahu, uju na lilu Israel, angka na lilu tumundalhon ahu mangihuthon tu angka ganaganaannasida, ingkon usungonna hajahatonnasida i:\n44:11 Ingkon gabe parhalado nama nasida di ingananku badia i, gabe angka parjaga di lambung ni angka pintu ni joro i, gabe angka parhalado di bagasan joro i: Angka nasida do maneati sogot pelean situtungon dohot pelean sipotongon di situan na torop i, ingkon tindang nasida di adopannasida marhalado di nasida.\n44:12 Ala na marhalado nasida na jolo di nasida di adopan ni angka ganaganaannasida, asa mambahen parbonsiran tu hajahaton di pinompar ni Israel, ala ni do hupatoltol tanganku dompak nasida, ninna Tuhan Jahowa, ingkon manginona tu nasida hajahatonnasida i:\n44:13 Ndang jadi be nasida jumonok tu ahu mangaradoti tohonan malim di ahu, manang jumonok pe tu sandok habadiaonku, manang tu na songkal sahali, ingkon usungonnasida haurahonnasida i dohot hasogiron, angka na niulanasida i.\n44:14 Jadi hubahen nasida angka siradoti parjagaon di joro i mangaradoti sandok ulaonna ro di sude sibahenon disi.\n44:15 Alai anggo angka malim, halak Lepi, angka anak ni si Sadok, angka na tongtong mangaradoti ulaon ni habadiaonku, uju na lilu halak Israel sian ahu, ianggo nasida ingkon jumonok tu ahu marhalado di ahu, ingkon tindang nasida di jolongku laho umpelehon tu ahu tabotabo dohot mudar, ninna Tuhan Jahowa!\n44:16 Ingkon nasida bongot tu habadiaonku, jala nasida jumonok tu mejangku marhalado di jolongku, jala mangaradoti ulaonku.\n44:17 Molo naeng bongotannasida angka pintu ni alaman parbagasan i, ingkon solukkononnasida pangkean hori, ndang jadi alit tu nasida pangkean sian imput ni birubiru saleleng marhalado nasida di bagasan angka pintu ni alaman parbagasan i manang di bagasan joro i.\n44:18 Ingkon martalitali hori nang ulunasida, jala saraoal hori di gontingnasida, ndang jadi marhohosnasida, pola hodokan dibahen.\n44:19 Ia laho ruar nasida tu alaman parduru, tu alaman parduru sahali mandapothon halak situan na torop tahe, ingkon tanggalannasida pangkeannasida, angka na pinangkena marhalado, jala pajoponna do i di bagasan angka bilut ni habadiaon i, jala solukkononna muse angka ulos hian, asa unang diparbadiai nasida situan na torop i marhitehite pangkeannasida i.\n44:20 Ulunasida pe ndang jadi nabunganna manang pasombuonna obukna ganjang, asal simburanna do obuk ni ulunasida i.\n44:21 Nasa malim, ndang jadi minum anggur laho bongot nasida tu alaman parbagasan i.\n44:22 Ndang jadi buatonna parompuan na mabalu manang na binolongkon bahen jolmanasida, ingkon namarbaju do sian pinompar ni bangso Israel, manang parompuan naung mangkabaluhon malim buatonna.\n44:23 Ingkon podaannasida huhut bangsongku, asa diboto nasida parsirang ni na badia martimbangkon na ursam dohot parsirang ni na ramun martimbangkon na pansing.\n44:24 Molo tubu parsalisian, ingkon tindang nasida laho manguhum, hombar tu angka uhumhu uhumonna; jala patik ni uhumhu dohot patikpatikku, ingkon radotannasida do di saluhut ari rayangku, jala angka ari Sabbathu parbadiaannasida.\n44:25 Bangke ni jolma na mate pe ndang jadi tingkironnasida paramunhon dirina, dungkon ni ama manang ina, manang anak, manang boru, manang hahaanggi, manang iboto na so dung marharajaan, itenang diramuni nasida disi.\n44:26 Ia dung muse diuras dirina ingkon jujuron dope pitu ari tu ibana.\n44:27 Dung i di ari habobongotna muse tu habadiaon i, tu alaman parbagasan i, laho marhalado di bagasan habadiaon i, ingkon pelehononna pelean pardosaonna i, ninna Tuhan Jahowa!\n44:28 Ingkon adong huhut partalian di nasida, ahu do tahe partaliannasida, asa ndang jadi lehononmuna partohapan tu nasida di tongatonga ni Israel, ahu do tahe partohapannasida i.\n44:29 Alai anggo pelean sipanganon dohot pelean pardosaon dohot pelean parsalaan, ingkon nasida do manganhon i, jala sandok na niontongkon di tongatonga ni Israel, nasida do nampunasa.\n44:30 Angkup ni patumonaan ni sandok parjolo tubu, ro di sude pelean tatingan sian saluhut peleanmuna i, ingkon angka malim nampunasa, nang patumonaan ni na niudimuna, ingkon lehononmuna do tu malim, asa mian pasupasu di atas ni bagasmu.\n44:31 Alai nasa bangke manang juhut soroan binahen ni pidong manang binatang ndang jadi panganon ni angka malim.


PANGUHUM 10 - BIBLE & BUKU ENDE ONLINE\n10:1 Jadi dung salpu si Abimelek, hehe ma muse si Tola, anak ni si Pua, anak ni si Dodo, sada halak sian marga Isasar paluahon halak Israel, jala maringan ibana di Samir, di dolok Epraim.\n10:2 Jala diparenta ibana halak Israel duapulu tolu taon lelengna. Dung i mate ibana, jala tartanom di Samir.\n10:3 Dung salpu ibana, hehe ma muse si Jair, halak Gilead, jala diparenta halak Israel duapulu dua taon lelengna.\n10:4 Jala tolupulu do anakna, angka na marsihundul di tolupulu halode, laos tolupulu hutanasida, angka na targoar huta ni si Jair rasirasa sadarion, angka na di tano Gilead.\n10:5 Dung i mate ma si Jair, jala tartanom di Kamon.\n10:6 Dung i diulahi halak Israel muse mambahen sogo ni roha ni Jahowa, jala marsomba tu angka Baal dohot tu Astarot, dohot tu angka debata ni Ram, dohot tu angka debata ni Sidon, dohot tu angka debata ni Moab, dohot tu angka debata ni halak Amon, dohot tu angka debata ni halak Palistim, jala ditadingkon nasida Jahowa, jala ndang Ibana dioloi nasida.\n10:7 Jadi marsigorgor ma rimas ni Jahowa mida Israel, laos digadishon nasida tu tangan ni halak Palistim dohot tu tangan ni halak Moab.\n10:8 Jadi diparsipal, jala dirupa nasida ma halak Israel, mamungka di na sataon i boho sampulu ualu taon lelengna, luhut halak Israel angka na di bariba ni Jordan, di tano ni halak Amori, na di Gilead.\n10:9 Angkupni ditaripari halak Amon do Jordan i, laho marmusu tandang huhut dompak Juda dohot dompak Benjamin dohot dompak pinompar ni Epraim, gabe targogot situtu Israel.\n10:10 Jadi mangangguhi ma halak Israel tu Jahowa, angka ninna ma: Nunga mardosa hami dompak Ho, ala naung hutadingkon hami Debatanami, jala ala naung marsomba hami tu angka Baal.\n10:11 Alai ninna Jahowa ma tu halak Israel: Nda hona pangarupaon hamu na jolo dibahen halak Misir, halak Amori, halak Amon dohot halak Palistim.\n10:12 Dohot halak Sidon dohot halak Amalek dohot halak Maon? Dung i mangangguhi hamu tu Ahu, jadi Ahu paluahon hamu sian tangannasida.\n10:13 Alai atik pe songon i, tung ditadingkon hamu Ahu, gabe marsomba hamu tu angka debata sileban; dibahen i ndang olo be Ahu paluahon hamu.\n10:14 Laho ma hamu antong mangangguhi tu debata, angka na pinillitmuna i di hamu, nasida ma nian paluahon hamu di tingki hagogotanmunai.\n10:15 Alai ninna halak Israel ma tu Jahowa: Nunga mardosa hami, Ho ma mambahen tu hami, hombar tu sandok lomo ni roham, asal dipalua Ho hami sadarion.\n10:16 Jadi dipaholang nasida ma angka debata sileban sian tongatonganasida, jala marsomba nasida tu Jahowa, gabe ditostos rohana mida pardangolan ni Israel.\n10:17 Dung i marpungupungu ma halak Amon, jala marsaro di Gilead, marpungu ma dohot halak Israel, jala marsaro di Mispa.\n10:18 Dung i ninna sandok angka induk di Gilead ma ganup tu donganna: Manang ise na olo manguluhon laho marporang dompak halak Amon, i ma gabe jujungan ni sandok isi ni Gilead.\nLabel: Alkitab Bahasa Batak, Padan Na Robi, PANGUHUM


IV MUSA 25 - BIBLE & BUKU ENDE ONLINE\n25:1 Dung i maringan ma Israel di Sitim, alai dipungka halak situan na torop i ma marmainan tu boru ni halak Moab.\n25:2 Angka na manggokkon bangso i uju mamele nasida tu debatanasida i, laos mangan juhut tibaltibal ma bangso i, huhut marsomba tu debatanasida i.\n25:3 Jadi marsigantung ma Israel tu Baal-Peor, gabe marpiarpiar ma rimas ni Jahowa mida Israel.\n25:4 Dung i ro ma hata ni Jahowa tu si Musa: Tangkup ma sude induk ni bangso i jala gantungkon nasida bahen pardengganan tu Jahowa di adopan ni mata ni ari, asa anggiat mombun parpiarpiar ni rimas ni Jahowa mida Israel.\n25:5 Dung i ninna si Musa ma tu angka panguhum di Israel, ganup ma hamu mambunu halakna, angka na marsigantung tu Baal-Peor.\n25:6 Dung i ida ma, ro sahalak sian halak Israel, laos diboan tu angka hahaanggina sada boru Midian di adopan ni si Musa dohot di adopan ni sandok huria ni halak Israel, tongon angka tumatangis nasida di jolo pintu ni undungundung parluhutan i.\n25:7 Alai dung diida si Pinehas, anak ni si Eleasar, tubu ni malim Aron songon i, hehe ma ibana sian tongatonga ni huria i, huhut patioptiop sada hujur di bagasan tanganna.\n25:8 Laos diihuthon ma halak Israel i masuk tu bagasan bilut podoman jala sahali ditullang nasida duansa, baoa Israel i dohot parompuan i torus na niabitanna be. Jadi tongkinnai mansohot ma begu masa i sian halak Israel.\n25:9 Ia torop ni jolma angka na mate binahen ni begu masa i duapulu opat ribu halak do.\n25:10 Dung i ro ma hata ni Jahowa tu si Musa songon on:\n25:11 Ia si Pinehas, anak ni si Eleasar, tubu ni malim Aron, nunga dipaombun ibana rimashu mida halak Israel, di na hinamokmokkonna murukku di tongatonganasida, umbahen so sun siap hubahen halak Israel di bagasan murukku.\n25:12 Dibahen i paboa ma tu ibana: Ida ma, Ahu marbasabasahon tu ibana padan hadameon na hubahen i.\n25:13 Ingkon ibana do, ro di pinomparna dung salpu ibana, jujungan ni padan hamalimon ro di salelenglelengna, upana ala dihamurukkon ulaon ni Debatana, jala dibahen pardengganan tu halak Israel.\n25:14 Alai anggo goar ni baoa sian Israel na mate binunu i rap dohot boru Midian, i ma si Simri, anak ni si Salu, sada induk ni marga Simeon marompuompu.\n25:15 Jala goar ni boru Midian na mate binunu i, i ma si Kosbi, boru ni si Zur, sada ihutan ni angka marga marompuompu di Midian.\n25:16 Dung i ro muse hata ni Jahowa tu si Musa songon on:\n25:17 Ingkon marmusu hamu dompak halak Midian jala patunduk hamu nasida.\n25:18 Ai nasida jumolo marmusu dompak hamu marhite sian angkalnasida, na niangkalannasida i hamu taringot tu Peor dohot taringot tu si Kosbi, ibotonasida i, boru ni sada induk di Midian, na binunu apala di ari hararagat ni begu masa i ala Peor.


V Musa 6 | Alkitab TOBA\n← V Musa 7\nV Musa 5 →\nV Musa 6\n6:1 Alai on do tona, aturan dohot uhum, angka naung tinonahon ni Jahowa, Debatamuna i, podahononhon tu hamu, asa ulahononmuna di tano sisoluhonmuna i, dung taripar hamu tusi.\n6:2 Asa marhabiaran ho tu Jahowa, Debatam jala diradoti ho saluhut aturanna dohot tonana, angka naung hutonahon tu ho, songon i ho nang anakmu nang pahompum saleleng ho mangolu, asa tung hupaganjang umurmu.\n6:3 Antong tangihon ma i, ale Israel, jala ringkoti mangulahon angka i, asa marhasonangan ho, jala asa lam torop situtu hamu, songon naung pinorbagabaga ni Jahowa Debata ni angka ompum tu ho, di tano habaoran ni susu dohot situak ni loba.\n6:4 Tangihon ma, ale Israel, anggo Jahowa Debatanta i, Jahowa Sasadasa do.\n6:5 Jala ingkon haholonganmu Jahowa, Debatam sian nasa roham dohot sian nasa ateatem dohot sian nasa gogom.\n6:6 Jala ingkon parateatehononmu luhut hata on, angka na hutonahon tu ho sadarion.\n6:7 Jala ingkon gogoonmu mangajarhon angka i tu angka anakmu, jala taringotanmu angka i, molo hundulhundul ho di bagasan jabum, manang mardalani ho di pardalanan, manang laho modom pe ho, nang dung hehe muse.\n6:8 Jala ingkon rahuthononmu angka i bahen partinandaan di atas tanganmu, jala bahen parningotan di holangholang ni matam.\n6:9 Jala ingkon surathononmu angka i tu tohang ni jabum dohot tu panggumbanganmu.\n6:10 Ia dung masuk ho ditogihon Jahowa, Debatam, tu tano na niuarihonna tu ompum, tu si Abraham, si Isak dohot si Jakkob mangalehon tu ho huta, angka na bolon dohot na denggan, angka na so pinungkam.\n6:11 Tole bagas angka na gok dohot na denggan marragamragam, angka na so niisianmu dohot sumur angka na so hinalianmu, tole porlak anggur dohot hau Jetun angka na so sinuanmu, jala mangan ho sian i pola bosuran.\n6:12 Sai marjaga ma ho di dirim, asa unang dihalupahon roham Jahowa, naung manogihon ho ruar sian tano Misir, sian bagas parhatobananmu.\n6:13 Tama ingkon habiaranmu Jahowa, Debatam, jala oloanmu Ibana jala maruari ho tu Goarna.\n6:14 Ndang jadi ihuthononmuna angka debata sileban, sian debata ni bangso angka na humaliang hamu.\n6:15 Ai Debata parrimas do Jahowa, Debatam, di tongatongamu, asa unang marpiarpiar rimas ni Jahowa, Debatam, mida ho, gabe siaphononna ho maon sian sisik ni tano on.\n6:16 Ndang jadi unjunanmuna, Jahowa Debatamuna i, songon naung niunjunanmuna Ibana di Massa.\n6:17 Ingkon burju hamu mangaradoti angka tona ni Jahowa, Debatamuna i, ro di panindangionna dohot aturanna, angka naung tinonahonna tu ho.\n6:18 Asa ulahononmu na tigor dohot na denggan di adopan ni Jahowa, asa marhasonangan ho, jala asa masuk ho jala teanonmu tano na denggan i naung niuarihon ni Jahowa tu angka ompum.\n6:19 Ingkon Ibana mangeak saluhut musum sian adopanmu, songon naung pinorbagabaga ni Jahowa hian.\n6:20 Tung sura sungkunsungkun on ni anakmu ho sogot songon on: Dia do parmulaan ni angka panindangion, aturan dohot uhum, angka na tinonahon ni Jahowa, Debatanta i tu hamu?\n6:21 Jadi dohononmu ma tu anakmu: Hatoban ni si Firaun do hami na jolo di Misir, gabe ditogihon Jahowa hami ruar sian Misir marhite sian tangan na gogo.\n6:22 Jala dibahen Jahowa do tanda dohot halongangan angka na bolon jala na rahat di Misir, tu si Firaun dohot tu sandok isi ni bagasna di adopannami.\n6:23 Alai anggo hami ditogihon Ibana do ruar sian i, asa boanonna hami masuk jala lehononna tu hami tano naung niuarihonna tu ompunami.\n6:24 Ala ni umbahen ditonahon Jahowa uju i tu hami ulahononnami sude angka uhumon, marhabiaran tu Jahowa, Debatanami, asa marhasonangan hami ariari jala tongtong hami pangoluonna, songon na andar sadarion.\n6:25 Manjadi hatigoran do i huhut di hami, molo huringkoti hami mangulahon sandok uhumon di adopan ni Jahowa, Debatanta i, songon naung tinonahonna tu hami.


Psalmen 49 | Alkitab TOBA\n← Psalmen 50\nPsalmen 48 →\nAugust 18, 2008 · 17:06\n49:1 Ende sian angka anak ni si Kora.\n49:2 Tangihon ma on, sude hamu angka bangso, tarehon ma pinggolmu, sude hamu pangisi ni hasiangan on.\n49:3 Nang hamu situan natorop, nang raja, ro di na mora dohot na pogos!\n49:4 Hatahonon ni pamanganku ma habisuhon, jala hapistaran do pingkiran ni rohangku.\n49:5 Paelengonku ma pinggolhu tu umpama, papataronku ma hulingkulinganku mardongan parhinaloan.\n49:6 Boasa ma tung tahuton ahu di angka ari parhinamagoan, di na hinaliangan ni hajengkelon ni angka na mangarupa ahu?\n49:7 Angka na marhaposan tu sinamotna, jala dihaginjangkon hinagok ni hamoraonnasida.\n49:8 So manang tartobus manang ise donganna manang tarlehonsa partobusna tu Debata.\n49:9 Maargahu do partobus ni tondina i, ingkon pasohotonna do salelenglelengna.\n49:10 Tung mangolu ma ibana ro di salelenglelengna, so idaonna tanoman?\n49:11 Ingkon idaonna do marmatean angka na bisuk i, rap mago do na oto dohot na londongon, jadi tading di na asing ma sinamotna.\n49:12 Ianggo rohanasida nian di bagasan: Salelenglelengna do bagasnasida i, inganannasida pe marsundutsundut, goarnasida do dibahen pambuatan ni goar ni angka golat.\n49:13 Hape ndang mangulon jolma di hadoharonna i doshon pinahan do nasida diragehon.\n49:14 I ma pangalaho ni angka na mangasahon haotoonna, dohot angka na mangihuthon nasida, angka na mangkalomohon hatanasida i. Sela!\n49:15 Sobokkon birubiru do nasida dipabara tu banuatoru, hamatean do marmahan nasida, jala rajaan ni angka na tigor roha i ma nasida di na sansogot i, turtaran ni banuatoru ma pinangasahonnasida i, gabe ndang adong be inganannasida.\n49:16 Alai anggo tondingki, sai tobuson ni Debata do sian tangan ni banuatorui, ai jangkononna do ahu. Sela!\n49:17 Unang ma ho tahuton, molo lam mamora sahalak, molo ganda hamuliaon ni bagasna i.\n49:18 Ai ndang boanonna sudena i di hamamatena i, ndang ihuthonon ni hamuliaonna i ibana laho tuat.\n49:19 Ai nang pe diparhatua tondina i di ngoluna jala dipapujipuji halak ho, ala dibahen ho na denggan i tu ho:\n49:20 Sai topotonna do sundut ni ompuna, angka na so marnida hatiuron salelenglelengna.\n49:21 Sobokkon pinahan do rage jolma di hadoharon, molo so marroha ibana.


HESEKIEL 38 - BIBLE & BUKU ENDE ONLINE\n38:1 Dung i ro muse hata ni Jahowa tu ahu songon on:\n38:2 Ale anak ni jolma, tujuhon ma bohim dompak Gog di tano Magog, induk sian Ros, Mesek dohot Tubal, jala manurirangi ma ho dompak ibana;\n38:3 Jala dohononmu ma: Songon on do hata ni Tuhan Jahowa: Ida ma, magira ma ahu ro marlulu dompak ho ale Gog, induk sian Ros, Mesek dohot Tubal!\n38:4 Jala paundaronku ma ho, jala bahenonku do angka haithait tu bagasan osangosangmu, jala togihononku ho borhat rap dohot sandok paranganmu, angka hoda dohot jolma parsihundul, angka na simpan be marparhohas luhutna, sada luhutan apala na bolon, angka sitiop lombulombu na balga dohot na metmet, jala marpodang nasida luhut.\n38:5 Halak Persia, Kus dohot Pud dongannasida, luhut nasida marlombulombu be jala martahuluk.\n38:6 Tole Gomer dohot sandok parduaan ni paranganna, tole pinompar ni Togarma angka na sian ujung ni utara sahali ro di sandok parduaan, ni paranganna, torop angka bangso donganmu!\n38:7 Marhobas ma ho, jala padiri hian ho ro di sandok luhutanmu, angka na marluhut tu ho, jala ho ma gabe partoginasida.\n38:8 Di laonlaon ni ari muse ingkon masa partubolan tu ho, di ujung ni angka taon sogot tahe sahat ho tu sada luat na malua sian podang pangisina i, angka na pinapungu sian torop angka bangso tu atas ni angka dolok Israel, angka naung leleng tarulang, gabe pinaruar do nasida sian angka bangso, laos marsonangsonang maringan nasida luhut.\n38:9 Jala nangkok do ho, songon haroro ni ari, songon ombun do ho ro manghungkupi tano i, ho dohot sude parduaan ni paranganmu, jala torop bangso hinaram.\n38:10 Songon on do hata ni Tuhan Jahowa: Di ari na sasada i padeakdeahonmu do tubutubu ni roham, jala na roa do sangkap ni roham.\n38:11 Jala dohononmu ma: Borhat ma ahu nangkok sumola sada luat na manaletes mangarampok halak angka na nalom, jala na marsonangsonang maringan, saluhut nasida maringan di adaran, so marparik manang marransangransang, pintu harbangan pe ndang adong di nasida.\n38:12 Laho martabuni dohot mamupusi, laho mambahen tanganmu tu turanggong angka naung niinganan muse dohot tu sada bangso naung pinapungu muse sian angka bangso parbegu, naung umpungka pinahan jala marpangomoan, angka na maringan di pogu ni tano.\n38:13 Ro muse hata ni Saba dohot Dedan dohot angka parboniaga sian Tarsis rap dohot sude singana na bajar mandok tu ho: Atehe na ro martaban do ho? Naeng mamupusi do ho, umbahen dipaluhut ho luhutanmi? Naeng mangalaum perak dohot sere? Naeng mambuat pinahan dohot pangomoan laho martaban godang barangbarang?\n38:14 Dibahen i, manurirangi ma ho, ale anak ni jolma, jala dohononmu ma tu Gog: Songon on do hata ni Tuhan Jahowa: Nda apala di ari na sasada i ma botoonmu na marsonangsonang i bangsongku Israel maringan?\n38:15 Hape ro dope ho sian ingananmu, sian ujung ni utara sahali, ho jala torop bangso hinaram, angka na marsihundul di hoda nasida luhut, sada luhutan apala na bolon, parangan apala na torop sahali.\n38:16 Jala nangkok do ho dompak bangsongku Israel, songon ombun laho manutup tano i; apala di ujung ni angka ari ma i masa, jala ahu parohon ho dompak tanongku, asa tung ditanda angka bangso parbegu i ahu, molo huparbadiai diringku marhite sian ho, ale Gog di adopan ni matanasida.\n38:17 Songon on do hata ni Tuhan Jahowa: Ho do i naung hulumbahon hian di angka ari na robi marhitehite angka naposongku, angka panurirang ni Israel, angka na manurirangi di angka ari uju i pola martaontaon, paboa ahu naeng parohon ho marlulu dompak nasida.\n38:18 Di ari na sasada i, di ari haroro ni Gog tahe sumola tano Israel, ninna Tuhan Jahowa, martimpul ma rimashu di bagasan igungku.\n38:19 Jala di bagasan piripiringku, di bagasan api ni rimashu, ahu mandok hian: Ingkon di ari na sasada i masa lalo godang di tano Israel.\n38:20 Jadi raion be maradophon ahu angka dengke di bagasan laut dohot pidong na martongatonga langit dohot binatang di harangan, ro di sandok na manggulmit di atas tano i, nang saluhut jolma angka na di sisik ni tano on, jala maloha angka dolok jala marumpahan angka buntulbuntul batu, jala angka tompas tu tano saluhut parik.\n38:21 Huhut ahu umpanggil podang marlulu dompak ibana sian saluhut angka dolokku, ninna Tuhan Jahowa, asa masirasipan nasida sama nasida dohot podang.\n38:22 Jala uhumonku ibana marhitehite begu antuk dohot durusdurus di mudar, tole udan tipotipo na mangalantap dohot angka batu ambolas, dabuonku ma tahe udan api dohot barerang tu ibana dohot tu angka parduaan ni paranganna dohot tu torop bangso, angka na hinarana i.\n38:23 Asa hupatimbul jala huparbadiai diringku, jala hupabotohon ahu di adopan ni torop bangso parbegu, asa tung ditanda nasida, ahu do Jahowa.


II Musa 39 | Alkitab TOBA\n← II Musa 40\nII Musa 38 →\nAugust 21, 2008 · 14:06\n39:1 Dipauli nasida huhut angka pangkean tohonan laho marhalado di inganan na badia i sian bonang na rata langit, na tinubar dohot na merham; dipauli huhut pangkean na badia angka sisolukkonon ni si Aron, songon na tinonahon ni Jahowa hian tu Musa.\n39:2 Dipauli ma baju epod i sian sere dohot sian bonang na rata langit, na tinubar jala na merham dohot sian hain na halus na nidua.\n39:3 Dinanggari nasida ma sere i gabe purada laos diirisi ma i manjadi bonang, asa dapot tonunhonon ni parpunsa saor tu bonang na rata langit, na tinubar dohot na merham, saor muse tu hain na halus.\n39:4 Dibahen nasida huhut dua pangabaraan di baju epod i, jala dipatunggom di tampahanna be.\n39:5 Tole muse hohos ni epod i, sisada hapandean do i dohot baju i laos mardomu tusi, jadijadian sian sere dohot sian bonang na rata langit, na tinubar jala na merham dohot sian hain na halus na nidua songon na tinonahon ni Jahowa tu si Musa.\n39:6 Dung i dipabongot nasida ma angka batu intan unam angka na nirusuk dohot tali sere, jala diuhirhon tusi songon uhiran sahap goargoar ni anak ni Israel na sampuludua i.\n39:7 Dung i dibahen nasida ma angka batu intan i tu na dua pangabaraan ni baju epod i, bahen batu parningotan di angka anak ni Israel, songon na tinonahon ni Jahowa tu si Musa.\n39:8 Dibahen nasida huhut tutup andora i, suang songon hapandean ni baju epod ditonunhon parpunsa tusi sere, bonang na rata langit, na tinubar jala na merham dohot hain na halus na nidua.\n39:9 Maropat suhi do i dibahen jala dua lampis, sanjongkal ganjangna jala sanjongkal bidangna.\n39:10 Jala digohi nasida do i dohot opat rinte batu intan. Di rinte parjolo: batu intan sardis, topasion dohot samarados.\n39:11 Di rinte paduahon: batu intan rubin, sapire dohot diaman.\n39:12 Di rinte patoluhon: batu intan opal, akat, dohot ametist.\n39:13 Di rinte paopathon: batu intan krisolit, Unam dohot jaspis; jala marihot sere angka rinte i dibahen humaliang.\n39:14 Jala jojor angka batu i mangihuthon partording ni na sampuludua goar ni anak ni Israel, angka na niuhirhon ni halak pandakdak batu, pulik be goarna i, mangihuthon na sampuludua marga ni Israel.\n39:15 Dung i dibahen nasida huhut tu tutup andora i angka rante dos ganjangna, songon tali nidua hapandeanna sian sere na pita.\n39:16 Dibahen nasida huhut ihot sere dohot dua tintin sere, dibahen muse na dua tintin i tu na dua tampahan ni tutup andora i.\n39:17 Jala dibahen nasida do na dua rante na nidua sian sere tu bagasan tintin na dua i, angka na di tampahan ni tutup andora i.\n39:18 Alai anggo na dua ujung ni na dua rante na nidua i dihaithon nasida do i tu haithait na dua i jala dipatunggom do i tu pangabaraan ni baju epod i patondong be.\n39:19 Dibahen nasida muse dua tintin sere na asing, jala dilohothon do i tu na dua tampahan ni tutup andora i, apala di pangkilimanna na tungkan baju epod i dingkan bagasan.\n39:20 Dibahen muse dope dua tintin sere na asing, jala dilohothon do i tu na dua pangabaraan ni baju epod i tungkan toru tongon di pardomuanna, di atas hohos ni baju epod i.\n39:21 Jadi dipudunhon nasida ma tutup andora i rap dohot tintinna marhite sian bonang na rata langit tu tintin ni baju epod, asa hopos tu hohos ni baju epod i, jala unang tarbahen sirang tutup andora sian baju epod, songon na tinonahon ni Jahowa tu Musa.\n39:22 Dipauli muse ma baju parbalian di toru ni baju epod i, sandok sian bonang na rata langit do i ditonun.\n39:23 Jala parrungkunganna i di parsitongaanna, jala martopi na tinonun parrungkungan i humaliang, songon topi ni baju partohonan, asa unang olo maribak.\n39:24 Dibahen nasida huhut tu rambuna humaliang angka parbue ni dalimo sian bonang na rata langit, na tinubar jala na merham huhut na nidua.\n39:25 Dibahen nasida huhut angka giringgiring sian sere na pita, i ma disolothon tu holangholang ni angka parbue ni dalimo humaliang di rambu ni baju parbalian i.\n39:26 Sai marsorinsorin do sada parbue ni dalimo dung i sada giringgiring tuk humaliang, sisolukkononhon do i laho marulaon na badia songon na tinonahon ni Jahowa tu Musa.\n39:27 Dipauli nasida huhut angka baju parbagasan sian hain na halus, sipangkeon ni Aron dohot angka anakna i.\n39:28 Tole muse tumpal ni sintua ni malim sian hain na bontar ro di angka talitali ni malim sian hain na bontar do, saraoalna pe sian hain na bontar na nidua do.\n39:29 Hohos i pe dipauli do i sian hain na nidua dohot sian bonang na rata langit, na tinubar dohot na merham, hapandean ni parpunsa do i, songon na tinonahon ni Jahowa tu Musa.\n39:30 Dibahen nasida huhut sangkalia i, tumpal habadiaon i sian sere na pita jala diuhirhon tusi, songon panguhiron sahap: Habadiaon di Jahowa!\n39:31 Jala dilohothon tusi tali bonang na rata langit, asa dipadomu tu tumpal i sian ginjang songon na tinonahon ni Jahowa tu Musa.\n39:32 Jadi songon i ma hasusun ni sandok ulaon pauliuli inganan na badia i, undungundung parluhutan i; dibahen halak Israel do antong sude hombar tu na tinonahon ni Jahowa, songon i dibahen nasida.\n39:33 Dung i diboan nasida ma inganan na badia i tu Musa, i ma: undungundung i ro di sude ulaulana, angka haithaitna, papanna, ransangransangna, tiangna dohot ojahanna.\n39:34 Tole muse langitlangitna sian bobak ni birubiru tunggal na tinubar, tole muse sian bobak ni pitudar, tole muse rimberimbe bahen tutupna i.\n39:35 Tole muse poti panindangion i ro di haluhaluna dohot langkop pardengganan i.\n39:36 Tole muse meja i ro di sude ulaulana dohot sagusagu na marhadohoan.\n39:37 Tole muse parpalitoan sian sere na pita i ro di angka lampuna, aturanna ro di sude ulaulana dohot miak tu palito i.\n39:38 Tole muse langgatan sere i, miak pamiahion i, daupa na hushus i ro di rimberimbe bahen tutup ni pintu ni undungundung i.\n39:39 Tole muse langgatan tombaga i ro di handanghandang tombaga angka na masuk tusi, haluhaluna ro di sude parhohasna, tong parburian i ro di ojahanna.\n39:40 Tole muse angka rimberimbe ni alaman ro di angka tiangna dohot ojahanna, nang rimberimbe tutup ni bahal ni alaman i, ro di angka talina, labangna dohot sude ulaula mangaradoti ulaon di bagasan inganan na badia i, undungundung parluhutan i.\n39:41 Tole muse angka pangkean tohonan laho marhalado di bagasan inganan na badia i, angka pangkean na badia di malim Aron dohot angka pangkean di angka anakna laho mangaradoti hamalimon.\n39:42 Luhutna i hombar tu hata na tinonahon ni Jahowa tu si Musa, laos songon i dipasidung halak Israel sandok ulaon i.\n39:43 Dung i ditingkir Musa ma sandok ulaon i, gabe ida ma, nunga sun dibahen nasida; songon na tinonahon ni Jahowa tu Musa laos songon i dibahen nasida. Dung i dipasupasu Musa ma nasida.


IV MUSA 13 - BIBLE & BUKU ENDE ONLINE\n13:1 Dung i ro muse ma hata ni Jahowa tu si Musa songon on:\n13:2 Suru ma di ho baoa, angka na mangkahapi tano Kanaan, na naeng basabasahononku tu halak Israel; sian ganup marga marompuompu suruhononmu sahalak, luhutna i ingkon induk do di tongatonganasida.\n13:3 Dung i disuru si Musa ma nasida sian halongonan Elaparan, hombar tu hata ni Jahowa, saluhut baoa i induk do di tongatonga ni halak Israel.\n13:4 Jala on do goargoarnasida: si Sammua, anak ni si Sakur sian marga Ruben.\n13:5 Si Sapat, anak ni si Hori sian marga Simeon.\n13:6 Si Kaleb, anak ni si Jepune sian marga Juda.\n13:7 Si Igeal, anak ni si Josep sian marga Isasar.\n13:8 Si Hosea, anak ni si Nun sian marga Epraim.\n13:9 Si Palti, anak ni si Rapu sian marga Benjamin.\n13:10 Si Gaddiel, anak ni si Sodi sian marga Zebulon.\n13:11 Si Gaddi, anak ni si Susi sian marga Josep, i ma sian marga Manasse.\n13:12 Si Ammiel, anak ni si Gemali sian marga Dan.\n13:13 Si Setur, anak ni si Mikhael sian marga Aser.\n13:14 Si Nakbi, anak ni si Vopsi sian marga Naptali.\n13:15 Si Geuel, anak ni si Mahi sian marga Gad.\n13:16 I ma goargoar ni baoa, angka na sinuru ni si Musa mangkahapi tano i; alai anggo si Hosea, anak ni si Nun, digoar si Musa do si Josua.\n13:17 Jadi di na sinuru ni si Musa nasida laho mangkahapi tano Kanaan i, ninna ma mandok nasida: Ingkon nangkok hamu tu tano na tungkan dangsina, nangkok muse hamu tu dolok.\n13:18 Dung i tangkasi hamu ma manang songon dia pangalaho ni tano i ro di bangso na maringan disi, manang na marhuaso manang na gale, manang na otik manang na torop.\n13:19 Jala manang songon dia pangalaho ni tano, na niingananna i, manang na denggan manang na roa, jala manang songon dia pangalaho ni huta, angka na niinganannasida i, manang adaran manangkas, manang na gonting angka huta i.\n13:20 Nang mansam ni tano i, manang na napu manang na tungil, manang na tubuan hau, manang ndang. Antong pir ma tondimuna, boan hamu huhut sian parbue ni tano i. Alai tongon masa angka ari panapuon di patumonaan ni parbue ni anggur.\n13:21 Dung i nangkok ma nasida jala dihahapi tano i olat ni halongonan Sin sahat ro di Rehob, di dalan laho tu Hamat.\n13:22 Nangkok nasida huhut tu tano tungkan dangsina, gabe sahat nasida tu Hebron; disi do si Ahiman, si Sesai dohot si Talmai, angka anak ni si Enak, didapot nasida. Alai anggo Hebron pitu taon jumolo dipungka sian Zoan di Misir.\n13:23 Dung i sahat nasida muse tu rura Eskol, gabe ditallik nasida disi saraungan parbue ni anggur, pola dipausungkon hallungon ni dua halak marhaluhalu, tole muse angka parbue ni hau dalimo dohot hau ara.\n13:24 Laos targoar inganan i rura Eskol, ala parbue ni anggur saraungan, na tinallik ni halak Israel disi.\n13:25 Jadi dung salpu opatpulu ari, mulak ma nasida sian na mangkahapi tano i.\n13:26 Jadi mardalan ma nasida mandapothon si Musa dohot si Aron ro di sandok luhutan ni halak Israel tu halongonan Elaparan, tu Kades, jala mamboan barita tu nasida dohot tu sandok luhutan i, huhut patuduhon tu nasida parbue ni tano i.\n13:27 Dung i dipajojor nasida ma tu si Musa, angka ninna ma: Nunga sahat hami tu tano, sihahapannami sinurumi, tano habaoran ni susu dohot situak ni loba tutu, jala on do parbuena.\n13:28 Alai tung na marhuaso situtu do anggo bangso na maringan di tano i, angka hutana pe na gonting situtu do jala na bolon, tole huhut angka anak ni si Enak huida hami disi.\n13:29 Halak Amalek maringan di tano tungkan dangsina, jala halak Het, Jebusi dohot Amori maringan di dolok, jala halak Kanaan maringan di topi laut dohot mardonokkon Jordan.\n13:30 Alai anggo si Kaleb nian paposhon roha ni bangso i di adopan ni si Musa, ninna ma: Denggan hita nangkok manoluk tano i, ai tarpapatu hita do i.\n13:31 Alai ro ma hala ni baoa angka na nangkok rap dohot ibana mandok: Ndang tarbahen hita nangkok mandopang bangso i, ai gumogo do i sian hita.\n13:32 Dung i dipararat nasida ma barita na roa taringot tu tano na hinahapannasida i, ninna do mandok halak Israel i: Tano na hubolus hami laho mangkahapi nian, tano na rahat do i manganhon pangisina, jala sandok bangso na huida hami disi, angka baoa na ganjang situtu do.\n13:33 Huida hami huhut disi halak ulubalang na bolon situtu, angka anak ni si Enak, pinompar ni ulubalang, hira sihapor do anggo hami di rohanami, laos songon i nang di rohanasida.


II MUSA 18 - BIBLE & BUKU ENDE ONLINE\n18:1 Jadi dung dibege si Jetro, malim di Midian, simatua doli ni si Musa, sude na binahen ni Debata tu si Musa dohot tu Israel bangsona i, na pinaruar ni Jahowa halak Israel sian Misir.\n18:2 Jadi diboan si Jetro, simatua doli ni si Musa, ma si Zippora, jolma ni si Musa, na sinuruna i mulak.\n18:3 Rap dohot anakna na dua i, goar ni na sada si Gerson, ai ninna do: Paisolat do ahu di tano ni halak na pulik.\n18:4 Goar ni na sada nari si Elieser, ai Debata ni damang do pangurupingku, jala dipalua ahu sian podang ni Firaun.\n18:5 Jadi sahat ma si Jetro, simatua doli ni si Musa dohot angka anakna dohot jolmana tu si Musa, tu halongonan, tu parsaroanna di lambung dolok ni Debata.\n18:6 Dung i ditonahon ma tu si Musa: Nunga ro ahu, simatuam doli si Jetro tumopot ho udur dohot jolmam dohot anakna na dua i.\n18:7 Jadi ruar ma si Musa manjumpangkon simatuana i, dipaunduk ma ibana di jolona, jala diumma ibana; jadi dung masisungkunan nasida taringot tu sonangna, gabe masuk ma nasida tu undungundung i.\n18:8 Dung i dipajojor si Musa ma tu simatuana sude na binahen ni Jahowa tu Firaun dohot tu halak Misir ala ni halak Israel, ro di sude hasusaan na mangonai tu nasida di tongan dalan dohot na pinalua ni Jahowa nasida.\n18:9 Jadi las ma roha ni si Jetro ala sude na denggan i, na binahen ni Jahowa tu Israel, na pinaluana i nasida sian tangan ni halak Misir.\n18:10 Dung i ninna si Jetro ma: Pinuji ma Jahowa, na paluahon hamu sian tangan ni halak Misir dohot sian tangan ni Firaun; tung dipalua bangsona sian pandondon ni tangan ni halak Misir.\n18:11 Nuaeng pe huboto, tumongam hape Jahowa sian nasa angka debata, ai hata na hinajungkathonnasida lingkup tu nasida.\n18:12 Dung i dibuat si Jetro, simatua doli ni si Musa ma sada pelean situtungon dohot angka pelean sipotongon di Debata. Jadi ro ma si Aron dohot saluhut sintua ni Israel laho mangan sagusagu rap dohot simatua doli ni si Musa di jolo ni Debata.\n18:13 Tole marsogotna i hundul ma si Musa laho manguhum bangso i, gabe jongjong ma bangso i di lambung ni si Musa sian manogotna ro di botari.\n18:14 Alai dung diida simatua doli ni si Musa sude na binahenna i tu bangso i, ninna ma: Hata dia do i na binahenmu tu bangso i? Boasa sasada ho hundul, jala sandok bangso i jongjong di jolomu sian manogot ro di botari?\n18:15 Jadi didok si Musa ma tu simatuana doli: Na ro do bangso i tumopot ahu laho manungkun uhum sian Debata.\n18:16 Ai molo adong parhataannasida, ro do nasida tu ahu, gabe huuhumi nasida be jala hupabotohon angka patik ni Debata dohot angka podana.\n18:17 Jadi didok simatua doli ni si Musa ma tu ibana: Ndang denggan na binahenmi.\n18:18 Mandate ho maon, nang ho, nang bangso on na di jolomon, ai madokdokhu ulaon on di ho, ndang tarula anggo sasada ho.\n18:19 On pe tangihon ma soarangkon, huparrohai pe ho, asa didongani Debata ho. Ho ma mandapothon Debata singkat ni bangso i, jala ho ma pasahathon angka hata i tu Debata.\n18:20 Jala pasingothon tu nasida angka patik dohot angka poda, jala pabotohon tu nasida dalan sidalanannasida i dohot ulaon siulaonnasida i.\n18:21 Alai anggo ho lulu i ma sian sandok bangso i baoa angka na marsihohot marroha, angka na mangkabiari Debata, baoa parroha na sintong, angka na mangkagigihon pangomoan na so turut, i ma pabangkit bahen induk gumomgom nasida marsasaribu, marsasaratus, marlimalimapulu, jala marsasampulu.\n18:22 Asa nasida tongtong manguhumi bangso i; alai nasa hata na balga, tu ho ma diboan nasida, anggo nasa hata metmet nasida ma manguhumi, asa paneang siulaonmu, molo nasida donganmu mangusung.\n18:23 Molo dibahen ho songon i, jala ro tona ni Debata tu ho manolopi, jadi manahan ma ho mangkajongjongkon, muli ma dohot sandok bangso on tu ingananna be mardamedame.\n18:24 Jadi ditangihon si Musa ma soara ni simatuana doli, jala dipatupa sude na nidokna i.\n18:25 Dung i dipillit si Musa ma baoa angka na marsihohot sian sandok Israel, jala dipabangkit nasida bahen induk ni bangso i gumomgom marsasaribu, marsasaratus, marlimalimapulu jala marsasampulu.\n18:26 Asa nasida tongtong manguhumi bangso i, anggo hata na maol, tu si Musa ma boanonnasida, alai anggo hata metmet, nasida do manguhumisa.\n18:27 Dung i diloas si Musa ma simatuana doli laho, gabe mulak ma ibana tu tanona.


JESAYA 19 - BIBLE & BUKU ENDE ONLINE\n19:1 Uhum madabu tu Misir: Ida ma, Jahowa marhureta di atas sada ombun na doras laho manopot Misir, jadi maporus ma angka ajiajian ni Misir maradophon ibana, jala malala roha ni halak Misir di bagasan.\n19:2 Jadi patubionku ma Misir dompak Misir, asa laos nasida sama nasida marmusu, na mardongan dohot na maraleale, huta dompak huta, harajaon dompak harajaon.\n19:3 Jala rumar bahenonku tondi ni halak Misir di bagasan, jala muntul tahina i bahenonku, jadi usouso ma nasida tu angka ganaganaan, parsibalik mata, hasandaran dohot pangarunding.\n19:4 Pasahatonku ma huhut halak Misir tu tangan ni tuan na posi maruhum, jala raja na murhing mangarajai nasida, ninna Tuhan Jahowa Zebaot.\n19:5 Jadi marsik ma angka aek sian laut, marsik dohot batang aek i gabe mahiang.\n19:6 Jadi angir ma angka sunge, rejet jala mahiang angka batang aek di Misir, malos ma angka arung dohot tolong.\n19:7 Hasang ma angka jampalan martopihon batang aek, jala nasa panaburan boni di topi ni batang aek i malos do, rahar jala ndang gabeak.\n19:8 Jadi marhoi ma angka pardengke, jala marsak sude angka na mandanggurhon hailna tu batang aek i, jala halak angka na manampakhon jalana tu laut, maras do.\n19:9 Tarurak ma jolma angka na martonun hori na sinuri dohot dagangan na bontar.\n19:10 Jadi marponggolan ma angka tiang ojahan di nasida, tarjimput situtu ma roha ni sude jolma sipangan gaji.\n19:11 Tung angka na oto sambing do angka raja di Zoan, angka panuturi na bisuk ni raja Firaun pe, tung na oto do tahina i. Beha ma partorang ni pandokmuna tu raja Firaun: Anak ni halak na bisuk do ahu, anak ni raja sian na robi.\n19:12 Didia do nuaeng angka na bisukmu, asa dipabotohon nasida nian tu ho manang aha sangkap ni Jahowa Zebaot dompak Misir.\n19:13 Nunga manjadi na oto angka pangarajai di Zoan, nunga tarpaoto angka pangarajai sian Nob, jala lilu sandok Misir dibahen jujungan ni angka margana.\n19:14 Nunga diusehon Jahowa tu bagasan nasida sada tondi ni hageduhon, asa dililuhon nasida sandok Misir di nasa jadijadianna, songon siparmabuk na manggalumangi utautana.\n19:15 Jadi ndang adong be manjadi ulaon di Misir, na pinauli marulu manang marihur, marranting ni harambir, manang marlili.\n19:16 Di ari na sasada i doshon inaina halak Misir, angka hitir jala tahuton maradophon pangondam ni tangan ni Jahowa Zebaot, na niondamhonna dompak nasida.\n19:17 Jala panonditnonditon Misir mida tano Juda, nasa na marningot disi tarsonggot alani, dibahen sangkap ni Jahowa Zebaot naung sinangkapna dompak nasida.\n19:18 Di ari na sasada i marpangkuling Kanaan ma lima huta di tano Misir, jala marmangmang tu Jahowa Zebaot; huta nasada targoar Ir Heres.\n19:19 Di ari na sasada i adong sada langgatan di Jahowa di tongatonga ni tano Misir, jala sada tiang parningotan di Jahowa mardonokkon partalpahanna.\n19:20 I ma gabe tanda dohot sitindangi di Jahowa Zebaot di tano Misir, ai mangangguhi ma nasida tu Jahowa maradophon angka pangarupa, jadi tongosonna ma di nasida sada sipalua dohot partogi, asa dipalua nasida.\n19:21 Jadi papataron ni Jahowa ma dirina tu halak Misir, jala tandaon ni halak Misir Jahowa di ari na sasada i, jala pelehononnasida angka pelean sipotongon dohot sipanganon, jala marbagabaga nasida tu Jahowa, jala gararonna do.\n19:22 Jadi posi pe paminsang ni Jahowa di halak Misir, alai pamalumonna muse; jadi mulak ma nasida tu Jahowa, gabe marpamuati rohana tu nasida, jala pamalumonna nasida.\n19:23 Adong ma di ari na sasada i sada dalan balobung sian Misir tu Assur, jadi ro ma halak Assur tu Misir, jala halak Misir tu Assur, rap marsomba ma halak Misir dohot halak Assur tu Jahowa.\n19:24 Jadi patoluhon ma halak Israel di ari na sasada i rap dohot halak Misir dohot halak Assur gabe pasupasu diparsitongaan ni tano on.\n19:25 Ai pasupasuon ni Jahowa Zebaot ma nasida, dohononna ma: Pinasupasu ma hamu ale halak Misir bangsongku, jala jadijadian ni tanganku, hamu ale halak Assur, jala parjambaranku anggo hamu ale halak Israel.


IV Musa 10 | Alkitab TOBA\n← IV Musa 11\nIV Musa 9 →\n10:1 Dung i ro muse hata ni Jahowa tu si Musa songon on:\n10:2 Bahen ma di ho dua sarune sian perak, ingkon sian sangkimpal perak do i topaonmu jala ingkon marhite sian i paluhutonmu luhutan i, jala dohononmu borhat angka parsaroan i.\n10:3 Molo tung duansa sarune i dipalu, ingkon marluhut ma sandok luhutan i tu lambungmu di adopan ni pintu ni undungundung parluhutan i.\n10:4 Molo holan sada sarune i mangkuling, ingkon marluhut ma tu lambungmu angka induk, angka ihutan ni halak Israel marriburibu.\n10:5 Alai molo marsoara toletole sarune i, ingkon tole ma borhat parsaroan angka na marsaro tungkan habinsaran.\n10:6 Molo marsoara toletole sarune i paduahalihon, ingkon borhat parsaroan angka na marsaro tungkan dangsina; ingkon jolo marsoara toletole sarune i, asa jadi borhat nasida.\n10:7 Alai molo naeng paluhuton luhutan i ingkon pola sangombas mangkuling sarune i, unang marsoara toletole.\n10:8 Ingkon angka anak ni si Aron, angka naung bangkit malim mamalu sarune i; i ma aturan na hot di hamu dohot di pinomparmuna ro di salelenglelengna.\n10:9 Tung sura borhat hamu tu parporangan di tanomuna i mangalo musumuna na manosaknosak hamu, ingkon marsoara toletole hamu marsarune, taringotanna ma hamu di adopan ni Jahowa, Debatamuna i, jala paluaonna hamu sian musumuna i.\n10:10 Suang songon i di ari halalas ni rohamuna, di angka ari rayamuna pe naung binuhul hian dohot di poltak ni bulan, ingkon paluonmu do angka sarune i laho pasahathon peleanmuna situtungon dohot peleanmuna hamauliateon, asa mambahen parningotan di hamu di adopan ni Debatamuna; ai Ahu do Jahowa, Debatamuna i.\n10:11 Tole paduataonhon, di bulan sipaha dua, di ari duapulu, manaek ma ombun i sian atas ni undungundung panindangion i.\n10:12 Dung i borhat ma halak Israel mangihuthon jojornasida i mardalan sian parhorsihan Sinai, gabe mangulon ombun i muse di halongonan Elaparan.\n10:13 Jadi borhat ma parjolo i marguru tu hata ni Jahowa marhite sian si Musa.\n10:14 Borhat tahe jumolo partonggol ni parsaroan ni halak Juda rap dohot parduaannasida i jala ihutan ni parduaanna i, i ma si Nahason, anak ni si Aminadab.\n10:15 Jala ihutan ni parduaan ni marga ni halak Isasar, i ma si Natanael, anak ni si Zuar.\n10:16 Jala ihutan ni parduaan ni marga ni halak Zebulon, i ma si Eliab, anak ni si Helon.\n10:17 Dung i diloha ma undungundung i, jadi borhat ma angka anak ni si Gerson dohot si Merari, angka na mangusung undungundung i.\n10:18 Dung i borhat ma partonggol ni parsaroan Ruben rap dohot parduaannasida, jala ihutan ni parduaanna i, i ma si Elizur, anak ni si Sedeur.\n10:19 Jala ihutan ni parduaan ni marga ni halak Simeon, i ma Selumiel, anak ni si Zurisadai.\n10:20 Jala ihutan ni parduaan ni marga ni halak Gad, i ma si Eliasap, anak ni si Deuel.\n10:21 Dung i borhat ma huhut halak Kohat i, angka na mangusung habadiaon i, asa sanga parjolo i pajongjongkon undungundung i, paima ro nasida.\n10:22 Dung i borhat ma partonggol ni parsaroan ni halak Epraim, rap dohot parduaannasida i jala ihutan ni parduaannasida i, i ma si Elisama, anak ni si Amihud.\n10:23 Jala ihutan ni parduaan ni marga ni halak Manasse, i ma si Gamaliel, anak ni si Pedazur.\n10:24 Jala ihutan ni parduaan ni marga ni halak Benjamin, i ma si Abidan, anak ni si Gidion i.\n10:25 Dung i borhat ma partonggol ni parsaroan ni halak Dan, rap dohot parduaannasida i, i ma panimpuli di sandok parsaroan, jala ihutan ni parduaanna i, i ma si Ahieser, anak ni si Amisaddai.\n10:26 Jala ihutan ni parduaan ni marga ni halak Aser, i ma si Pagiel, anak ni si Okran.\n10:27 Jala ihutan ni parduaan ni marga ni halak Naptali, i ma si Ahira, anak ni si Enan.\n10:28 I ma parture ni haborhatan ni halak Israel rap dohot parduaannasida i, sai songon i do nasida borhat.\n10:29 Dung i ro ma hata ni si Musa tu si Hobab, anak ni si Reguel, halak Midian, simatua doli ni si Musa: Na tole ma hami borhat tu inganan naung pinorbagabaga ni Jahowa hian: Ahu mangalehonsa tu hamu ninna; antong rap ma hita mardalan, marjambar na denggan pe ho bahenonnami, ai nunga diparbaga Jahowa na denggan tu Israel.\n10:30 Alai ninna ibana ma mangalusi: Ndang olo ahu mardalan rap dohot hamu, naeng mulak ma ahu tu luathu dohot tu hahaanggingku.\n10:31 Alai ninna si Musa ma: Ua unang tadingkon hami, ai tangkas do diboto ho manang ingkon didia parsaroan na denggan di halongonan i, ingkon ho nian hira gabe matanami.\n10:32 Molo tung mardalan ho rap dohot hami, jala ro na denggan i, na naeng bahenon ni Jahowa tu hami, ingkon bahenonnami huhut na denggan i tu ho.\n10:33 Jadi borhat ma nasida sian dolok ni Jahowa tolu ari mardalan daona, jala poti parpadanan ni Jahowa mardalan di jolonasida, tolu ari mardalan daona, mangalului pangulonan di nasida.\n10:34 Jala ombun ni Jahowa di atasnasida arian, molo borhat nasida sian parsaroan.\n10:35 Ia naeng borhat poti i, ninna si Musa ma martangiang: Hehe ma Ho, ale Jahowa, asa tung marserak angka musum jala maporus angka na mangkagigihon Ho maradophon Bohim.\n10:36 Jala ia jumpa mangulon poti i, ninna ma martangiang: Sai mulak ma Ho, ale Jahowa tu halak Israel na marriburibu loksa toropna!


MATEUS 18 - BIBLE & BUKU ENDE ONLINE\n18:1 Uju i didapothon angka sisean i ma Jesus mandok: Ise ulaning na umbalga di harajaon banua ginjang?\n18:2 Jadi dijou Jesus ma sada dakdanak, dipajongjong ma i tu tongatonganasida, dung i ninna ma:\n18:3 Situtu do na hudok on tu hamu: Molo so mulak rohamu, gabe songon dakdanak, tung na so bongot hamu tu harajaon banua ginjang i.\n18:4 Asa na paoru dirina songon dakdanak on, i do na umbalga di harajaon banua ginjang i.\n18:5 Jala na manjangkon dakdanak na songon on marhitehite Goarhu, Ahu do na jinangkonna disi.\n18:6 Alai na manggasipi sada sian na metmet on, angka na porsea di Ahu, dengganan ma ginantungkon losung batu tu rungkungna, laho mangalonongkon ibana tu laut na umbagas i.\n18:7 Oe, jea ni portibi on, nialap ni gasip! Ndang tarbahen so ro nian gasip; alai marjea ma jolma na parohonsa!\n18:8 Alai molo tung digasipi tanganmu manang patmu ho, gotap jala bolongkon, ai dumenggan mate bariba manang lumpuon ho bongot tu hangoluan, sian na mardua tangan dohot mardua pat, bolong tu api sisalelenglelengna.\n18:9 Molo tung digasipi matami ho, pulsikkon jala bolongkon, ai dumenggan marmata sada ho, bongot tu hangoluan, sian na marmata dua, bolong tu api na roko.\n18:10 Jaga ma hamu, so tung marhu ni roha hamu mida sada sian na metmet on, ai hudok ma tu hamu: Diida angka surusuruannasida na di banua ginjang i do tongtong bohi ni Damang na di banua ginjang i.\n18:11 (Ai naung ro do Anak ni jolma i, paluahon na mago.)\n18:12 Beha do rohamuna: Adong ma di sahalak saratus birubiru, gabe mago sada sian i; nda tadingkononna ma na siapulu sia i di tor, laho mangalului na mago i?\n18:13 Na sintong ma na hudok tu hamu: Anggo dung jumpangsa, lasan ma rohana mida i, asa mida na siapulu sia na so mago i.\n18:14 Suang songon i do roha ni Amamuna na di banua ginjang i, ai dipangido do, naeng unang mago agia sada sian na metmet on.\n18:15 Alai molo mardosa donganmi, topot jala ajari ibana, holan hamu padua. Molo ditangihon ho, dapot ho do ibana gabe donganmu muse.\n18:16 Alai anggo so ditangihon ho, arahon ma donganmu sada manang dua, asa hinatindangkon ni dua manang tolu halak nasa hata.\n18:17 Alai molo so ditangihon nang nasida, paboa ma tu na sahuria i. Molo so ditangihon nang huria i, etong ma ibana songon parbegu jala sijalobeo.\n18:18 Situtu do na hudok on tu hamu: Nasa na niihotanmuna di tano on, hot ma i tarihot nang di banua ginjang, jala nasa na pinaluanmuna di tano on, saut ma i malua nang di banua ginjang.\n18:19 Angkup ni i hudok ma di hamu: Molo mardos ni roha manang dua sian hamu di tano on tumangiangkon manang hata dia pe, jaloonmuna do i sian Damang na di banua ginjang i.\n18:20 Ai anggo pungu dua manang tolu pe marhitehite Goarhu, sai dongananku do nasida.\n18:21 Dung i didok si Petrus ma mandok Ibana: Tuhan, sintap piga hali do sesaonku sala ni donganku na dompak ahu? Pola do pitu hali?\n18:22 Gabe didok Jesus ma tu ibana: Ndada pitu hali dohononku tu ho, tung sintap pitupulu hali pitu do!\n18:23 Onpe, tudos ma harajaon banua ginjang i tu sada raja, na laho mardabudabu dohot angka naposona.\n18:24 Jadi di na manungka mangetong ibana, tarboan ma tu jolona sada halak, na marutang tu ibana saloksa talenta.\n18:25 Jadi dibahen na so adong gararna, didokkon raja i ma gadison ibana dohot jolmana ro di anakkonna ro di saluhut na di ibana, asa adong gararna.\n18:26 Jadi marsomba ujung ma naposo i tu adopanna, ninna ma: Palambas ma roham, hugarar pe tu ho saluhutna i!\n18:27 Jadi asi do roha ni raja i di naposona, dipalua ma ibana, ba disesa ma utangna i.\n18:28 Alai laho tu balian naposo ondeng, tongon ma dapotsa donganna naposo sahalak, na marutang tu ibana saratus hupang, gabe ditangkup ma i jala dipongkihi, ninna ma: Garar ma utangmi!\n18:29 Dung i marsomba ujung ma i, sumomba donganna naposo mandok: Palambas ma roham mida ahu, hugarar pe tu ho saluhutna i!\n18:30 Alai ndang olo, laho do ibana mangkurungkon donganna, paima digarar utangna i.\n18:31 Jadi dung diida angka donganna naposo na masa i, marsak situtu ma rohanasida, jadi laho ma nasida tu raja i paboahon sude na masa i.\n18:32 Gabe dijou raja i ma ibana, didok ma: Ho naposo na jahat, sude utangmi husalesehon, ala dielehelek ho ahu.\n18:33 Nda ingkon songon i ma ho nian marasi ni roha di donganmu naposo, songon ahu na marasi ni roha di ho!\n18:34 Jadi tarrimas ma raja i, dipasahat ma ibana tu pamongkihi, paima digarar sude utangna i.\n18:35 Songon i do bahenon ni Damang na di banua ginjang i tu hamu, anggo so disesa hamu be sian rohamuna sala ni donganmuna!


IV MUSA 32 - BIBLE & BUKU ENDE ONLINE\n32:1 Alai anggo pinompar ni si Ruben dohot si Gad pardorbia na godang situtu do, gabe diida nasida ma tano Jaser dohot tano Gilead, jadi ida ma, inganan na denggan do i di halak parpinahan.\n32:2 Dung i ro ma halak si Gad dohot Ruben mandok hatanasida tu si Musa dohot tu malim Eleasar dohot tu angka induk ni huria i, ninna ma:\n32:3 Ia Atarot, Dibon, Jaser, Nimra, Hesbon, Eleale, Sebam, Nebo dohot Beon.\n32:4 Tano naung pinapatu ni Jahowa di adopan ni huria Israel, tano na denggan do i di halak parpinahan, jala pardorbia do angka naposom.\n32:5 Angkup ni didok nasida: Molo maruli asi ni roha hami di adopanmu, nilehon ma nian tano on tu angka naposom bahen partalianna, unang nian hami taripar tu bariba ni Jordan.\n32:6 Alai ninna si Musa ma tu halak Gad dohot tu halak Ruben: Tung tama ma hahaanggimuna laho tu parporangan, ia hamu naeng tinggal dison marsonangsonang?\n32:7 Boasa tung paganggugangguonmuna roha ni halak Israel, asa unang taripar nasida tu tano naung nilehon ni Jahowa tu nasida?\n32:8 Suang songon i do na binahen ni amamuna, uju husuru nasida sian Kades-Barnea laho mangkahapi tano i.\n32:9 Jadi dung nangkok nasida sahat tu rura Eskol jala dihahapi tano i, gabe dipagangguganggu nasida roha ni halak Israel, pola manjua nasida masuk tu tano, naung nilehon ni Jahowa tu nasida.\n32:10 Pola marsigorgor rimas ni Jahowa di ari na sasada i, jala maruari ibana mandok:\n32:11 Ndang jadi be baoa angka naung hutogihon nangkok sian tano Misir olat ni na marumur duapulu taon dohot lobi sian i marnida tano naung huuarihon tu si Abraham, si Isak dohot si Jakkob! Ala ndang marsihohot rohanasida mangihuthon Ahu.\n32:12 Dungkon ni si Kaleb, anak ni si Jepune halak si Kenizi dohot si Josua, anak ni si Nun, ala marsihohot anggo rohanasida mangihuthon Jahowa.\n32:13 Jadi marpiarpiar ma rimas ni Jahowa mida Israel, gabe maotaot nasida didokkon di halongonan opatpulu taon lelengna, paima sun siap na sansundut i na mangulahon hajahaton di adopan ni Jahowa.\n32:14 Jala ida ma, hamu do nuaeng soluk singkat ni amamuna i, sada sundut halak pardosa, naeng manambai dope huroha, parpiarpiar ni rimas ni Jahowa dompak Israel.\n32:15 Ai tung sura marbalik hamu sian Ibana, lumeleng dope pasombuonna bangso on di halongonan, jala mago do sandok bangso on bahenonmuna.\n32:16 Dung i ro ma nasida jumonok mandapothon ibana huhut didok: Asal naeng paulihon angka pondokpondok di pinahannami hami dison dohot huta pungkaonnami di angka anakkonnami.\n32:17 Alai hatop pe anggo hami mangkontas manguluhon halak Israel, paima sahat nasida huboan hami tu ingananna; ingkon angka anakkonnami tinggal di bagasan huta, angka na gonting i maradophon isi ni tano i hian.\n32:18 Ndang naeng mulak anggo hami tu jabunami, nda jolo disoluk halak Israel ganup partalianna be.\n32:19 Ai ndada naeng sapartalian hami dohot nasida di bariba ni Jordan adui, ia dung sahat partaliannami tu hami di bariba ni Jordan tungkan habinsaran.\n32:20 Dung i ninna si Musa ma tu nasida: Molo dibahen hamu songon i, molo mangkontas hamu di adopan ni Jahowa laho tu parporangan.\n32:21 Antong taripari hamu ma Jordan di adopan ni Jahowa, sude hamu angka na tang marsinjata, paima sun dipabali Ibana angka musuna sian adopanna.\n32:22 Jala patu tano i di adopan ni Jahowa, dung salpu i jadi do hamu mulak, gabe lias hamu sian sala maradophon Jahowa dohot Israel, jala ingkon tano on gabe partalianmuna di adopan ni Jahowa.\n32:23 Alai molo so dibahen hamu songon i, ida ma, mardosa ma hamu dompak Jahowa, jala boto hamu ma, ingkon manginona tu hamu dosamuna i.\n32:24 Antong pungka hamu ma angka huta di anakkonmuna dohot pondokpondok di birubirumuna, alai patupa hamu huhut hata na ruar sian pamanganmunai.\n32:25 Dung i ninna halak Gad dohot Ruben ma mandok si Musa: Ingkon bahenon ni angka naposom do hombar tu tona ni tuantai.\n32:26 Anakkonnami, jolmanami, ugasannami ro di sandok pinahannami, ingkon tading dison di bagasan angka huta ni Gilead.\n32:27 Alai anggo hami, angka naposomon, ingkon taripar sude tang marsinjata be tu parporangan di adopan ni Jahowa, songon naung nidok ni tuantai.\n32:28 Jadi ro ma tona ni si Musa taringot tu nasida mandok tu malim Eleasar dohot tu si Josua, anak ni si Nun dohot tu sude induk ni halak Israel marmargamarga.\n32:29 Ninna si Musa ma tahe tu nasida: Molo taripar halak Gad dohot Ruben rap dohot hamu tu bariba ni Jordan, sude halak angka na tang be tu parporangan di adopan ni Jahowa, jala naung patu tano i maradophon hamu, ingkon lehononmuna ma tu nasida tano Gilead bahen partalianna.\n32:30 Alai tung sura ndang taripar halak angka na tang marsinjata rap dohot hamu, ingkon marpartalian nasida di tongatongamuna di tano Kanaan.\n32:31 Jadi ro ma alus ni halak Gad dohot Ruben mandok: Manang aha naung nidok ni Jahowa tu angka naposomon, ingkon songon i bahenonnami.\n32:32 Ingkon tang be hami marsinjata taripar di adopan ni Jahowa tu tano Kanaan jala hot di hami partaliannami di bariba ni Jordan.\n32:33 Jadi dilehon si Musa ma tu halak Gad, tu halak Ruben dohot tu satonga marga Manasse, anak ni si Josep, harajaon ni si Sihon, raja ni halak Amori dohot harajaon ni si Og, raja ni Basan, tano i tahe ro di angka huta di sandok partalpahanna humaliang.\n32:34 Dung i dipauli halak Gad ma huta Dibon, Atarot dohot Aroer.\n32:35 Tole Atarot Sopan, Jaser dohot Jogbehat.\n32:36 Tole Betnimra, dohot Betharan, angka huta na gonting dohot pondokpondok di birubiru.\n32:37 Ro muse halak Ruben paulihon Hesbon, eleale, Kiriataim.\n32:38 Ro muse Nebo dohot Baal Meon, angka na dipaimbar ia goarna, tole dohot Sibna, jala di paimbar do goar ni huta angka na pinaulina i.\n32:39 Dung i laho ma angka anak ni si Mahir, anak ni si Manasse, tu Gilead, laos dipapatu do i jala dipabali halak Amori na disi.\n32:40 Dung i dilehon si Musa ma Gilead tu si Mahir, anak ni si Manasse, laos maringan ibana disi.\n32:41 Alai anggo si Jair, anak ni si Manasse, laho do i papatuhon angka sosor, laos dibahen goarna angka sosor ni si Jair.\n32:42 Laho do nang si Nobah, jala dipapatu Kenat rap dohot angka sosorna, jala digoar do i Nobah mangihuthon goarna i.


I Musa 28 | Alkitab TOBA\n← I Musa 29\nI Musa 27 →\n28:1 Dung i dijou si Isak ma si Jakkob, jala dipasupasu ibana, didok ma manonai ibana: Unang buat sian angka boru Kanaan bahen jolmam.\n28:2 Borhat ma ho laho tu Padang-Aram, tu jabu ni si Betuel, ama ni inam, sian i ma buat bahen jolmam, sian angka boru ni si Laban, iboto ni inam.\n28:3 Sai gabe ma ho jala torop dipasupasu Debata na sun hinagogo i, asa torop bangso marompu tu ho.\n28:4 Sai dilehon ma tu ho dohot tu pinomparmu pasupasu na tu si Abraham i, asa ho manean tano paisolatanmu, na nilehon ni Debata tu si Abraham i.\n28:5 Jadi diparbohat si Isak ma si Jakkob i, asa laho ibana tu Padang-Aram, tu si Laban, anak ni si Betuel, halak Ram i, iboto ni si Rebekka, ina ni si Jakkob dohot si Esau.\n28:6 Jadi dung diida si Esau, naung dipasupasu si Isak si Jakkob i, jala dipaborhat ibana tu Padang-Aram, mangalap jolmana sian i, jala na nioraanna i, di na pinasupasuna i ibana, mambuat sian boru Kanaan, bahen jolmana.\n28:7 Jala naung ditangihon si Jakkob hata ni amana dohot inana laho tu Padang-Aram.\n28:8 Diida si Esau huhut sogo do roha ni si Isak, amana i mida boru Kanaan.\n28:9 Jadi laho ma si Esau tumopot si Ismael, jala dibuat si Mahalat, boru ni si Ismael, anak ni si Abraham, iboto ni si Nabaiot bahen jolmana, imbang ni angka jolmana hian.\n28:10 Alai borhat do anggo si Jakkob sian Berseba laho tu Haran.\n28:11 Jadi tolhas ma ibana tu sada parbornginan, gabe marborngin ibana disi, ai nunga mate mata ni ari. Dung i dipambuat ma angka batu na disini bahen halang ni uluna, laos modom ibana disi.\n28:12 Dung i marnipi ma ibana, diida ma sada tangga, na pinagohon tu tano, tolhas ro di langit ia ujungna, jadi ida ma, sai marnaek mijur sian i angka surusuruan ni Debata.\n28:13 Jongjong di ginjangna anggo Jahowa, jala ninna do: Ahu do Jahowa, Debata ni ompum si Abraham dohot Debata ni si Isak, ia tano pinodomanmon lehononku ma tu ho dohot tu pinomparmu.\n28:14 Jala sobokkon orbuk ni tano on sogot torop ni pinomparmu, jala angka rarat ma hamu tu hasundutan dohot tu habinsaran dohot tu utara dohot tu dangsina, jala dapotan pasupasu sogot nasa marga na di tano on marhitehite ho do pinomparmi.\n28:15 Ida ma, sai dongananku jala ramotanku do ho manang tu dia pe ho mangalangka, jala togihononku do ho mulak tu tano on; ai ndang tadingkononku ho, nda jolo sahat hubahen na huparbaga i tu ho.\n28:16 Dung i tarsunggul ma si Jakkob sian na modom i, jadi didok ma: Inganan ni Jahowa do on hape, so pamotoanku.\n28:17 Jadi mabiar ma ibana, ninna ma: Na songkal situtu do inganan on, ndang tarbahen so on bagas ni Debata, jala baba pintu ni langit.\n28:18 Dung i hehe ma si Jakkob sogot manogotna i, dibuat ma batu pinarhalanguluna i, jala dipajongjong bahen partinandaan, jala diusehon miak tu ginjangna.\n28:19 Dung i dibahen ma goar ni inganan i Betel (bagas ni Debata), Lus do goar ni huta i anggo na sai laon.\n28:20 Dung i marbagabaga ma si Jakkob, ninna do: Molo didongani jala diramoti Debata ahu di dalan na hudalani on, jala dilehon di ahu sagusagu sipanganon dohot ulos siporuloshononhon.\n28:21 Jala marsonangsonang ahu mulak ditogihon tu bagas ni damang, sai Jahowa ma Debatangku.\n28:22 Jala batu na hupajongjong on bahen partinandaan, i ma gabe bagas ni Debata, jala sude na nilehonmu tu ahu parsampuluonku ma i tu Ho.


V MUSA 29 - BIBLE & BUKU ENDE ONLINE\n29:1 Dung i dipaluhut si Musa ma sandok Israel jala didok tu nasida: Nunga diida hamu sude naung binahen ni Jahowa di adopan ni matamuna di tano Misir tu si Firaun dohot tu sude naposona dohot tu sandok tanona:\n29:2 Angka pangunjunan bolon, angka naung niida ni matamu, angka tanda dohot halongangan na bolon i!\n29:3 Hape laos so dilehon Jahowa dope tu hamu roha na marateatehonsa manang mata na marnidasa, manang pinggol na umbegesa rasirasa sadarion.\n29:4 Jala Ahu mangiringiring hamu opatpulu taon lelengna di halongonan, ndang pola buruk ulosmuna di dagingmuna, sipatum pe ndang buruk di patmu.\n29:5 Ndang mangan sagusagu hamu jala ndang minum anggur hamu, manang siinumon na horas, asa tung diboto hamu, Ahu do Jahowa, Debatamuna i.\n29:6 Jadi dung sahat hamu tu inganan on, ruar ma si Sihon, raja di Hesbon dohot si Og, raja di Basan naeng manjumpangkon hita laho marmusu, hape talu do nasida itabahen.\n29:7 Laos italaum do tanonasida i, jala italehon do i tu halak Ruben, Gad dohot tu na satonga marga Manasse bahen partalianna.\n29:8 Antong ringkoti hamu ma hata ni parpadanan on, jala ulahon hamu angka i, asa marsihohot rohamuna di sude siulahononmuna.\n29:9 Impi do hamu luhutna jongjong sadarion di adopan ni Jahowa, Debatamuna i, angka indukmuna, angka margamuna, angka sintuamuna, angka panuturimuna ro di sandok Israel sadasada.\n29:10 Angka dakdanakmuna, angka jolmamuna, ro di halak dagang na di tongatonga ni parsaroanmu, olat ni halak sitaha sobanmu ro di halak sitahu tapianmu.\n29:11 Asa masuk ho tu bagasan parpadanan binahen ni Jahowa, Debatam, dohot tu bagasan parbulanon, na binahen ni Jahowa, Debatam tu ho sadarion.\n29:12 Asa Ibana pahothon ho sadarion gabe bangsona, jala Ibana gabe Debatam, songon naung pinarbagana i hian tu ho, jala songon naung niuarihonna tu angka ompum, si Abraham, si Isak dohot si Jakkob.\n29:13 Ai ndada holan tu hamu ahu mambahen parpadanan dohot parbulanon.\n29:14 Tung tu sude do tahe angka na dison jongjong rap dohot hami di adopan ni Jahowa. Debatanta, dohot tu sude angka na so dison sadarion rap dohot hita.\n29:15 Ai tangkas do diboto hamu na maringan i hita na jolo di tano Misir, jala na itabolusi tongatonga ni bangso parbegu, angka na binolusmuna i.\n29:16 Jadi nunga diida hamu biasbias angka na niulahonnasida i, ro di ajiajiannasida sian hau dohot batu, sian perak dohot sere, angka na pineopnasida i.\n29:17 Dibahen i sai unang ma adong di tongatongamuna, nanggo sahalak baoa, manang parompuan, manang halak na saompu manang na samarga, tung marbalik rohana sadarion sian Jahowa, Debatanta i, asa laho mangoloi angka debata ni angka bangso on, asa unang adong di tongatongamuna urat na martumburhon na paet dohot pogu.\n29:18 Tung sura pe binegena hata ni parbulanon on, lam dipasupasu dope dirina di bagasan rohana, ninna do: Ingkon marhasonangan do ahu nang pe ahu mardalan di hatangkangon ni rohangkon, asa rap mago halak na marlobilobi na uasan.\n29:19 Ndang tagamon olo Jahowa marpangulahi rohana mida ibana, ingkon marpiarpiar situtu ma rimas ni Jahowa dohot pangiburuonna mida baoa sisongon i, jala ingkon manginona tu ibana saluhut torutoru, angka na tarsurat di bagasan buku on, jala siaphonon ni Jahowa goarna sian toru ni langit i.\n29:20 Ingkon papulihon ni Jahowa huhut ibana sian saluhut marga ni Israel mambahen marhinamago, hombar tu saluhut torutoru ni parpadanan angka na tarsurat di bagasan buku patikon.\n29:21 Pola dohonon ni sundut na soluk, anakmuna i tahe, angka na hehe dung salpu hamu, ro di halak sileban angka na ro sian tano na dao, molo diida nasida torutoru dohot parsahiton, angka na hinonahon ni Jahowa tu tano on.\n29:22 Naung gabe barerang dohot sira naung matutung sandok tanona, tung na so tarsabur be, jala ndang martumbur disi agia aha, jala ndang tubu disi agia aha ingkau rata, suman tahe tu harorongrong ni Sodom, Gumora, Adma dohot Zeboim, angka naung marongrong dibahen Jahowa di bagasan rimasna dohot di bagasan parpiarpiar ni murukna.\n29:23 Dung i dohonon ni sude angka bangso parbegu ma: Boasa tung songon i ulaning bahenon ni Jahowa tu tano on? Aha do ulaning parbonsiran ni parpiarpiar ni rimas na bolon on\n29:24 Jadi dohonon ni halak ma mangalusi: Ala na tinadingkonnasida parpadanan na binahen ni Jahowa, Debata ni ompunasida i, na binahenna tu nasida, uju Ibana manogihon nasida ruar sian tano Misir.\n29:25 Hape laho do nasida musengani mangoloi angka debata sileban, huhut marsomba tusi; debata angka na so tinandanasida i, jala na so tinurpukkonna tu nasida.\n29:26 Dibahen i marsigorgor ma rimas ni Jahowa mida tano on, gabe manginona tusi saluhut torutoru, angka na tarsurat di bagasan buku on.\n29:27 Jadi disiaphon Jahowa ma nasida sian tanonasida i di bagasan murukna dohot di bagasan parpiarpiar ni rimasna na godang i, jala diambolongkon nasida tu tano na asing, songon na andar sadarion.\n29:28 Angka hahomion na buni, Jahowa Debatanta do nampunasa, alai anggo pangungkapon angka na pinapatarna i, hita do nampunasa, nang angka anakkonta ro di salelenglelengna, laho mangulahon sude hata ni patikon.


MALEAKI 4 - BIBLE & BUKU ENDE ONLINE\n4:1 i ida ma, na ro ma ari na marsigorgor, songon pamurunan, jadi doshon durame sude halak na jungkat dohot halak siulahon hajahaton, gabe marsijembur ma nasida bahenon ni ari na ro sogot, ninna Jahowa Zebaot, ndang adong tadingkononna di nasida nang urat, nang ranting.\n4:2 Alai binsar ma anggo di hamu, angka na mangkabiari goarhu mata ni ari ni hatigoran mardongan hahisaron di linggom\nni habongna, gabe ruar ma hamu jala panihalnihalon songon anak ni lombu, angka na ruar sian bara.\n4:3 adi degedegeonmuna ma halak parjahat, ai doshon sirabun nasida sogot ditoru ni palak ni patmuna, di ari sibahenonku,\nninna Jahowa Zebaot.\n4:4 Sai paingotingot hamu ma patik ni si Musa, naposongki, na hupatolhas tu ibana uju di Horeb tu sandok Israel, angka patik dohot uhum.\n4:5 Ida ma, suruanku ma tu hamu panurirang Elia, patujolo ni haroro ni ari ni Jahowa na bolon, jala na songkal i.\n4:6 Asa ibana paulakkon roha ni ama ama tu angka anakna, jala roha ni angka dakdanak tu amanasida, asa unang ro ahu\nmangkonahon uhum hamagoan tu tano on.


JOSUA 22 - BIBLE & BUKU ENDE ONLINE\n22:1 Uju i ma dipapungu si Josua ma halak Ruben, Gad dohot satonga marga Manasse.\n22:2 Didok ma mandok nasida: Nunga diradoti hamu saluhut na tinonahon ni si Musa, naposo ni Jahowa tu hamu, jala nunga ditangihon hamu suarangku taringot tu saluhutna na hutonahon i tu hamu.\n22:3 Ndang ditadingtading hamu hahaanggimuna, nunga pola na sai laon rasirasa sadarion, jala nunga burju diradoti hamu tona ni Jahowa, Debatamuna i.\n22:4 Ia nuaeng nunga marhasonangan hahaanggimuna i dibahen Jahowa, Debatamuna i, hombar tu bagabagana i tu nasida, on pe muli ma hamu nuaeng tu undungundungmuna, tu tano partalianmuna i, na nilehon ni si Musa, naposo ni Jahowa, tu hamu di bariba ni Jordan.\n22:5 Asa burju situtu hamu mangaringkoti patupahon hombar tu tona dohot tu patik, na tinonahon ni si Musa, naposo ni Jahowa, tu hamu: Mangkaholongi Jahowa, Debatamuna i, dohot marparange di saluhut angka dalanna, huhut mangaradoti angka tonana, jala marsihohot tu Ibana, huhut mangoloi Ibana sian nasa rohamuna dohot sian nasa tondimuna.\n22:6 Dung i dipasupasu si Josua ma nasida, jala dipamuli asa laho nasida tumopot undungundungnasida be.\n22:7 Alai anggo tu na satonga marga Manasse, nunga dilehon si Musa hian partalian di Basan, jala tu na satonganari nunga dilehon si Josua rap dohot angka hahaanggina di hasundutan ni Jordan, dingkan laut. Jadi dung dipamuli si Josua nang nasida tu undungundungnasida be, jala dipasupasu nasida.\n22:8 Ninna ma tu nasida songon on: Mararta godang do hamu muli tu undungundungmuna dohot marpinahan na deak situtu, marperak, marsere, martombaga, marbosi dohot marulos mansai godang; antong sai bagi hamu ma tabantaban sian musumuna i rap dohot hahaanggimuna.\n22:9 Dung i mulak ma pinompar ni si Ruben, si Gad dohot satonga Manasse, tumadingkon halak Israel sian Silo na di tano Kanaan laho tu tano Gilead, tumopot tano partaliannasida, naung sahat tu nasida hian, hombar tu hata ni Jahowa marhite sian si Musa.\n22:10 Jadi dung sahat nasida tu luat ni Jordan, angka na di tano Kanaan, dipauli pinompar ni si Ruben, si Gad dohot satonga marga Manasse disi sada langgatan martopihon Jordan, na bolon idaon.\n22:11 Dung i tarbortik ma tu halak Israel, didok halak: Ida ma, nunga pola dipauli pinompar ni si Ruben, si Gad dohot satonga marga Manasse sada langgatan tondong ni tano Kanaan di luat angka mardonokkon Jordan paiparipar dohot halak Israel.\n22:12 Jadi dung dibege halak Israel barita i, marluhut ma sandok huria ni halak Israel tu Silo martahi nangkok laho mamorang nasida. III\n22:13 Dung i disuru halak Israel ma manopot pinompar ni si Ruben, si Gad dohot satonga marga Manasse tu tano Gilead malim Pinehas, anak ni si Eleasar.\n22:14 Angkupni sampulu induk donganna, sada induk sian ganup marga Israel marompuompu, ganup nasida ihutan di nasida na samarga di tongatonga ni halak Israel marriburibu.\n22:15 Jadi dung tolhas nasida tu pinompar ni si Ruben, si Gad dohot satonga marga Manasse tu tano Gilead, gabe marhata dohot nasida songon on:\n22:16 Boti hata ni sandok huria ni Jahowa Pangoseon dia do i, na mangosei hamu dompak Debata ni Israel, umbahen marbalik hamu sadarion sian Jahowa, di na pinaulimuna di hamu sada langgatan laho manggunturi sadarion dompak Jahowa.\n22:17 Maotikku dope huroha di hita hajahaton ni Peor, na so taruras dope hita sian i rasirasa sadarion gabe masa begu di huria ni Jahowa.\n22:18 Marbalik muse hamu sadarion sian Jahowa, hape molo manggunturi hamu sadarion dompak Jahowa marronirimas ma Ibana marsogot tu sandok huria ni Israel.\n22:19 Alai molo tung ramun tano partalianmuna i, ro hamu taripar tu tano partalian ni Jahowa, ojahan ni undungundung ni Jahowa, asa maruli partalian hamu di tongatonganami, alai unang hamu manggunturi dompak Jahowa dohot dompak hami di na pinaulimuna di hamu sada langgatan, pulik sian langgatan ni Jahowa Debatanta i.\n22:20 Nda mangose do si Agan, anak ni si Jara, marhite sian ugasan na hona harom, gabe masa torutoru tu sandok huria Israel? Jala ndada sasada ibana mate ala hajahatonna.\n22:21 Jadi ninna pinompar ni si Ruben, si Gad dohot satonga marga Manasse mangalusi angka induk ni Israel marriburibu.\n22:22 Debata, Debata Jahowa; Debata, Debata Jahowa, Ibana umbotosa, Israel pe ingkon botoonna do: Molo tung manggunturi hami dompak Jahowa, manang naeng marbalik, unang ma Ho manolongi hami sadarion.\n22:23 Molo tung hupauli hami sada langgatan di hami, asa naeng marbalik sian Jahowa, manang molo tung naeng mamelehon pelean situtungon manang sipanganon hami di atasna, manang molo tung naeng mamelehon angka pelean hamauliateon hami di atasna, Jahowa ma marlulu dompak hami!\n22:24 Molo so balik sian holso ni rohanami, umbahen hubahen hami songon i mandok: Marsogot haduan dohonon ni pinomparmuna ma tu pinomparnami songon on: Aha do parsaoranmuna tu Jahowa, Debata ni Israel!\n22:25 Batang aek Jordan on do parbolatan na binahen ni Jahowa parholangannami tu hamu, ale pinompar ni si Ruben dohot si Gad, ndang parjambar anggo hamu di Jahowa! Jadi taiton ni pinomparmuna maon pinomparnami, unang marhabiaran tu Jahowa.\n22:26 Dibahen i hudok hami ma: Itapauli ma di hita sada langgatan, ndada bahen pamelean ni pelean situtungon manang sipotongon.\n22:27 Ingkon bahen sitindangi nian langgatanon di hita dohot di pinomparta sogot, paboa na masuk hami marulaon tu Jahowa di jolona marhite sian peleannami situtungon dohot sipotongon dohot hamauliateon, asa unang dohonon ni pinomparmuna sogot tu pinomparnami: Ndang parjambar anggo hamu di Jahowa!\n22:28 Jadi hudok hami ma: Molo tung songon i dohononnasida sogot tu hami dohot tu pinomparnami, gabe dohononta ma: Bereng hamu ma sumansuman ni langgatan di Jahowa naung binahen ni ompunami, ndada bahen pamelean ni pelean situtungon manang sipotongon, ingkon bahen sitindangi do i di tongatonganta.\n22:29 Dao ma i sian hami, anggo tung manggunturi hami dompak Jahowa, manang marbalik sian Jahowa sadarion, laho paulihon sada langgatan bahen pamelean ni pelean situtungon manang sipanganon manang sipotongon pe, pulik sian langgatan ni Jahowa, Debatanta i, na jongjong di jolo ni undungundungna.\n22:30 Jadi dung dibege malim Pinehas dohot angka induk ni huria i dohot induk ni Israel marriburibu, angka na rap dohot ibana, hata angka na pinaboa ni pinompar ni si Ruben, si Gad dohot si Manasse, gabe denggan rohanasida umbegesa.\n22:31 Dung i ninna malim Pinehas, anak ni si Eleasar ma tu pinompar ni si Ruben, si Gad dohot si Manasse: Apala sadarion ma hutanda hami paboa Jahowa di tongatonganta, ala so naeng mangose hamu dompak Jahowa marhite sian pambaenanon. Hamu do tardok paluahon halak Israel sadarion sian tangan ni Jahowa.\n22:32 Dung i ditadingkon malim Pinehas, anak si Eleasar dohot angka induk i ma pinompar ni si Ruben dohot si Gad, mulak sian tano Gilead tu tano Kanaan mandapothon halak Israel, mamboan barita i tu nasida.\n22:33 Jadi denggan hata i di roha ni halak Israel, laos mamujimuji Debata halak Israel i, jala ndang be disangkap rohanasida naeng nangkok mamorangi nasida, laho mangago tano i, na niinganan ni pinompar ni si Ruben dohot si Gad.\n22:34 Dung i dibahen pinompar ni si Ruben dohot si Gad ma goar ni langgatan i: Sitindangi, ai ninna do: Langgatanon ma sitindangi di holangholangta, paboa Jahowa do Debata.\nLabel: Alkitab Bahasa Batak, JOSUA, Padan Na Robi


Yehezkiel 40 (TOBA)\nI. Pangungkapon ni si Hesekiel taringot tu joro na imbaru sogot: Patujolona 1-4. II. Pangalaho ni na tolu pintu harbangan ni alaman parduru ro di emperna 5-26. III. Na tolu pintu harbangan ni alaman parbagasan 27-37. IV. Angka bilut dohot meja di alaman parbagasan ro di ulaonna 38-49.\n1(I.) Paduapululimataonhon dung tarbuang hami, di mula ni taon i, di ari sampulu ni bulan i, i ma pasampuluopattaonhon dung na tartaban huta i, apala di ari na sasada i songgop ma tu ahu tangan ni Jahowa, laos diboan ahu tusi.\n2Di bagasan angka pangungkapon ni Debata tahe diboan ibana ahu tu tano Israel, jala dipaulon ahu tu atas ni sada dolok na timbo situtu, jala di atasna tarhinsat do songon sada huta na pinauli sambola tungkan dangsina.\n3Tusi ma ahu diboan ibana, gabe ida ma, adong disi sada baoa, rupana songon rupa ni tombaga, jala tali hori sada di bagasan tanganna dohot tolong pangungkur, jala jongjong do ibana di bagasan pintu harbangan.\n4Dung i ro ma hata ni baoa i tu ahu: Ale anak ni jolma, ida ma marhitehite matam, jala tangihon ma marhitehite pinggolmu, jala parateatehon ma saluhut na naeng pataridahononku tu ho, ai ala naeng pataridahononhon tu ho umbahen tarboan ho tuson; baritahon ma saluhut na niidam tu pinompar ni Israel.\n5(II.) Jadi ida ma, adong sada parik sian ruar ni joro i tuk humaliang, jala di bagasan tangan ni baoa i do tolong pangungkur i, onom asta ganjangna, ganup saasta santopap, gabe disuhati ibana ma bohang ni parik ni joro i sada tolong pangungkur, timbona pe laos sada ungkuran do.\n6Dung i ditopot ibana ma pintu harbangan i na tungkan habinsaran, jala dipanaek angka tanggana, jala diungkur lobulobu ni pintu harbangan i satolong pangungkur bidangna be, di ginjang dohot di toru.\n7Jala ganup bilut parjagaan satolong pangungkur be unjurna dohot bohangna, jala holangholang ni angka bilut parjagaan i lima asta do, jala lobulobu ni pintu harbangan di lambung panisioan ni harbangan i niudut ro sian joro i satolong pangungkur do.\n8Dung i disuhati ma panisioan ni harbangan i niudut ro sian joro i satolong pangungkur do.\n9Disuhati muse dohot panisioan ni harbangan i ualu asta jala partungkoanna dua asta be, jala panisioan ni harbangan i niudut ro sian joro i.\n10Jala tolu do angka bilut parjagaan ni panisioan i tungkan habinsaran angkup be, sisada ungkur do tolunsa; sisada ungkur huhut angka partungkoan i angkup be.\n11Dung i disuhati ma ruak ni pintu harbangan i sampulu asta, jala timbo ni harbangan i sampulu tolu asta.\n12Jala dalan di jolo ni angka bilut saasta do angkupangkup be, jala angka bilut parjagaan i onom asta do angkupangkup be.\n13Disuhati muse harbangan i sian tarup ni bilut parjagaan na sada sahat tu tarup ni bilut na asing, duapulu lima asta ruakna, patondong be angka pintu i.\n14Dibahen do huhut angka partungkoan onompulu asta ganjangna, jala hombarhon partungkoan i do alaman ni harbangan i tuk humaliang.\n15Jala di jolo ni harbangan haroroan sahat rodi jolo ni panisioan ni harbangan parbagasan limapulu asta do.\n16Jala marpandiloan na sompit do angka bilut parjagaan i, lohot di tiangna tungkan bagasan hombarhon harbangan i tuk humaliang, suang songon i di angka dorpi parholangan adong huhut angka pandiloan tuk humaliang tungkan bagasan, na niuhir do huhut tu tiang i gorgagorga ni hau harambir.\n17Dung i diboan ibana ma ahu tu alaman apala parduru, gabe ida ma, adong disi angka bilut dohot pantar batu, na binahen di alaman i tuk humaliang, tolupulu angka bilut i di atas ni pantar batu manangkas.\n18Jala pantar batu i di lambung ni angka harbangan mangihuthon unjur ni angka harbangan i, i ma pantar batu apala partoru.\n19Dung i disuhati muse ruakna sian jolo harbangan partoru i sahat ro di alaman parbagasan i, sian ruar saratus asta tungkan habinsaran dohot tungkan utara.\n20Alai anggo pintu harbangan na tungkan utara hombarhon alaman parduru i, unjurna dohot bohangna disuhati.\n21Tole bilutna parjagaan na tolu i angkupangkup be dohot partungkoanna ro di panisioanna, suang songon pangungkuron di harbangan parjolo i, limapulu asta unjurna jala duapulu lima asta bohangna.\n22Angka pandiloanna pe dohot panisioanna, partungkoanna ro di gorgagorgana harambir, suang songon pangungkuron di harbangan na tungkan habinsaran, jala pitu do anak ni tanggana laho tu ginjang, jala panisioanna di jolona.\n23Jala pintu harbangan ni alaman parbagasan tondong ni pintu harbangan tungkan utara dohot tungkan habinsaran, gabe manuhati ibana sian harbangan na sada sahat tu harbangan na sadanari saratus asta do.\n24Dung i ditogihon ibana ma ahu tu dalan tungkan dangsina, gabe ida ma, adong dope pintu harbangan sada tungkan dangsina, laos disuhati ibana ma angka tiangna dohot partungkoanna mangihuthon pangungkuron parjolo i.\n25Marpandiloan do nang i jala marpanisioan tuk humaliang mangihuthon angka pandiloan parjolo i, limapulu asta unjurna, jala duapulu lima asta bohangna.\n26Jala pitu anak ni tanggana laho tu ginjang, jala angka panisioanna di jolona, jala margorga harambir sada be sambariba di angka partungkoanna.\n27(III.) Adong do huhut pintu harbangan sada laho tu alaman parbagasan i tungkan dangsina, laos manuhati ibana sian harbangan na sada sahat tu harbangan na sadanari tungkan dangsina saratus asta.\n28Dung i ditogihon ibana muse ahu tu alaman parbagasan i mardalan sian harbangan pardangsina, jala disuhati harbangan pardangsina i mangihuthon ungkuran parjolo i.\n29Tole angka bilutna parjagaan, tole angka tiangna dohot angka partungkoanna mangihuthon ungkuran parjolo i. Adong do huhut disi angka pandiloan di panisioanna tuk humaliang, limapulu asta unjurna jala duapulu lima asta bohangna.\n30Jala angka panisioan tuk humaliang duapulu lima asta unjurna, jala lima asta bohangna.\n31Jala angka panisioanna hombarhon alaman parduru i, jala margorga harambir do angka tiangna, jala ualu anak ni tanggana laho tu ginjang.\n32Dung i ditogihon ibana muse ahu tu alaman parbagasan i tungkan habinsaran jala disuhati pintu harbangan i mangihuthon ungkuran parjolo i.\n33Tole angka bilutna parjagaan dohot angka tiangna dohot angka panisioanna mangihuthon ungkuran parjolo i. Marpandiloan huhut angka panisioanna tuk humaliang, limapulu asta unjurna jala duapulu lima asta bohangna.\n34Jala panisioanna hombarhon alaman parduru i, jala margorga harambir di angka partungkoanna angkupangkup be, jala ualu anak ni tanggana laho tu ginjang.\n35Dung i diboan ibana ahu tu pintu harbangan tungkan utara, laos disuhati mangihuthon ungkuran parjolo i.\n36Tole angka bilutna parjagaan ro di tiangna dohot angka panisioanna, jala marpandiloan do i tuk humaliang, limapulu asta unjurna jala duapulu lima asta bohangna.\n37Jala angka tiangna hombarhon alaman parduru i huhut margorga harambir di angka partungkoanna angkupangkup be, jala ualu anak ni tanggana laho tu ginjang.\n38(IV.) Jala adong sada bilut ro di pintuna hombarhon angka tiang ni angka pintu harbangan i, disi do burionna sogot pelean situtungon.\n39Jala di panisioan ni pintu harbangan i adong dua meja angkupangkup be, disi do seaton sogot angka pelean situtungon dohot pardosaon dohot pelean parsalaan.\n40Dung i di na sambariba tungkan ruar laho nangkok tu pintu harbangan tungkan utara adong dua meja, jala di na sambariba nari hombarhon panisioan ni harbangan i adong muse dua meja.\n41Asa opat meja be di na sambariba hombarhon harbangan i, gabe ualu meja bahen paneatan ni pelean sogot.\n42Tole muse na opat meja di pelean situtungon sian batu na nidakdak do, tonga dua asta be unjurna dohot bidangna jala saasta timbona, tusi do peakkononhon sogot ulaula angka sipangkeon laho maneat pelean situtungon dohot pelean sipotongon.\n43Jala dua pasi, santopap be bidangna lohot di parik ni joro i tuk humaliang, jala di atas ni angka meja i do juhut pelean i.\n44Jala sian ruar hombarhon harbangan parbagasan i do angka bilut ni parende di alaman parbagasan i, sarinte hombarhon harbangan sambariba tungkan utara, adop dangsina do nasida, rinte na sadanari hombarhon harbangan sambariba tungkan habinsaran adop utara do nasida.\n45Dung i ro ma hatana tu ahu: Bilut on, na tungkan dangsina do di malim angka na mangaradoti ulaon di bagasan joro.\n46Ianggo bilut na tungkan utara di malim angka na mangaradoti ulaon di langgatan; i ma angka anak ni si Sadok angka na jumonok, sian halak Lepi, tu Jahowa, marhalado di ibana.\n47Dung i disuhati ibana ma alaman i: Saratus asta be unjurna dohot bohangna maropat suhi, jala langgatan i sonson di jolo ni joro i.\n48Dung i diboan ibana ahu tu bagasan emper ni joro i, jala disuhati tiang ni emper i lima asta be angkupangkup, jala bohang ni harbangan i tolu asta be angkupangkup.\n49Ianggo unjur ni emper i duapulu asta do, jala bohangna sampulu sada asta, jala martangga do laho tu ginjang, jala dua tiang na bolon hombarhon angka tiang na asing, sada be di na sambariba.


V MUSA 26 - BIBLE & BUKU ENDE ONLINE\n26:1 Ia dung masuk ho tu tano, silehonon ni Jahowa, Debatam tu ho bahen partalianmu, dung disoluk ho tano i laos maringan disi.\n26:2 Ingkon buatonmu ma sian patumonaan ni sandok parbue ni tano i, na dapot ho sian tanomi, naung nilehon ni Jahowa, Debatam tu ho, jala pamasuhonmu do i tu bagasan ampang, jala boanonmu do i tu inganan sipilliton ni Jahowa, Debatam bahen inganan di Goarna.\n26:3 Dung i ingkon topotonmu ma malim di angka ari uju i, jala dohononmu tu ibana: Na pabotohon ma ahu sadarion di adopan ni Jahowa, Debatam, naung masuk ahu tu tano, naung niuarihon ni Jahowa hian tu angka ompunami, lehononna tu hami.\n26:4 Dung i ingkon buaton ni malim i ma hirang i sian tanganmu jala peakkononna do i di adopan ni langgatan ni Jahowa, Debatam.\n26:5 Dung i dohononmu ma hatam mandok songon on di adopan ni Jahowa, Debatam: Halak Ram na madoado do anggo damang, dung i tuat ibana tu Misir, laos mardagangdagang disi, mardongan otik jolma, hape gabe bangso na bolon, na gogo jala na torop bilanganna ibana disi.\n26:6 Alai ro ma halak Misir mambahen na so uhum tu hami, jala dirupa hami, jala diampehon ulaon na poran tu hami.\n26:7 Jadi mangangguhi ma hami tu Jahowa, Debata ni ompunami, gabe ditangihon Jahowa do soaranami jala marpanatap rohana di pardangolan, hangaluton dohot hagogotan na huahap hami.\n26:8 Dung i ditogihon Jahowa ma hami ruar sian Misir marhite sian tangan na gogo dohot marhite sian botohon na toltol dohot marhite sian hasonggoton bolon, mardongan angka tanda dohot halongangan.\n26:9 Jala diboan hami sahat tu inganan on, jala dibasabasahon tu hami tano on, tano habaoran ni susu dohot situak ni loba.\n26:10 Nuaeng pe, ida ma, ahu mamboan patumonaan ni parbue ni tano, na nilehonmi tu ahu, ale Jahowa! Laos tinggalhononmu ma ampangi di adopan ni Jahowa, Debatam jala marsomba ho di adopan ni Jahowa, Debatam.\n26:11 Jala ingkon marlas ni roha ho mida sude na denggan naung nilehon ni Jahowa, Debatam tu ho dohot tu isi ni bagasmu; songon i ho ro di halak Lepi dohot halak dagang na di tongatongami.\n26:12 Ia dung sun dipapungu ho sandok parpuluan ni gogo ni tanomu di taon patoluhon, i ma taon parpuluan, jala ia dung dilehon ho tu halak Lepi, tu halak dagang, tu dakdanak na sopot so marama dohot tu parompuan na mabalu, asa mangan nasida di bagasan angka hutam jala bosuran.\n26:13 Ingkon dohononmu ma di adopan ni Jahowa, Debatam: Nunga hupaholang ugasan na badia sian jabu i, angkup ni nunga hulehon tu halak Lepi, tu halak dagang, tu dakdanak na sopot so marama dohot tu parompuan na mabalu, hombar tu sandok tonami, naung tinonahonmu tu ahu, ndang hulaosi nanggo sada sian angka tonami, jala ndang huhalupahon.\n26:14 Ndang adong na hupangan sian i uju di hinamagongku, jala ndang adong hubuati sian i laho paramunhon, jala ndang adong hulehon sian i bahen boan ni na mate. Nunga hutangihon soara ni Jahowa, Debatangku, nunga hubahen sandok hombar tu na tinonahonmi tu ahu.\n26:15 Sai manatap ma Ho sian ingananmu na badia i, sian banua ginjang i, sai pasupasu huhut bangsom Israel dohot tano naung nilehonmu tu hami, songon naung niuarihonmu tu ompunami, tano habaoran ni susu dohot situak ni loba.\n26:16 Apala sadarion ma Jahowa, Debatam manonahon tu ho, ingkon ulahononmu angka aturan on dohot uhum, ingkon radotanmu jala ulahononmu angka i sian nasa roham dohot sian nasa ateatem.\n26:17 Nunga diparbaga ho sadarion ingkon Jahowa do Debatam, jala ingkon marparange ho di angka dalanna, jala ingkon radotanmu angka aturanna, angka tonana dohot uhumna, jala ingkon tangihononmu soarana.\n26:18 Jahowa i pe nunga marbagabaga tu ho sadarion, ingkon ho do gabe bangso hapunjunganna, songon naung pinarbagabagana i hian tu ho, jala ingkon radotanmu sude angka tonana.\n26:19 Asa Ibana mambahen ho tumimbul sian saluhut bangso parbegu, angka naung jinadihonna bahen pujipujian dohot marbarita dohot bahen hamuliaon, jala asa ho gabe bangso na badia di Jahowa, Debatam, songon naung nidokna hian.


IV MUSA 35 - BIBLE & BUKU ENDE ONLINE\n35:1 Dung i ro muse hata ni Jahowa tu si Musa di adaran Moab, martopihon Jordan, tondong ni Jeriko, ninna ma:\n35:2 Dokkon ma halak Israel i, asa dilehon nasida angka huta sian partalian hapunjunganna be tu halak Lepi, bahen inganannasida.\n35:3 Lehonon huhut tu halak Lepi tano upa parik humaliang hutanasida i bahen panjampalan; asa angka huta i gabe inganan di nasida jala angka panjampalan i di dorbianasida dohot di pinahannasida marragamragam.\n35:4 Alai angka upa parik ni huta, angka silehononmuna tu halak Lepi, ingkon sian balian ni parik ni huta i suhatan saribu asta humaliang.\n35:5 Ingkon suhatanmuna sian balian ni parik i sambariba tungkan habinsaran dua ribu asta dohot sambariba tungkan dangsina dua ribu asta dohot sambariba tungkan hasundutan dua ribu asta dohot sambariba tungkan utara dua ribu asta, asa huta i di porsitongaanna; ingkon i ma upa parik ni angka huta i.\n35:6 Alai angkup ni huta angka silehononmuna tu halak Lepi, i ma na onom huta haporusan, angka silehononmuna, asa maporus tusi halak sibunu jolma, lehononmuna dope tu nasida opatpulu dua huta.\n35:7 Jadi torop ni sude huta angka silehononmuna tu halak Lepi opatpulu ualu huta rap dohot upa parikna.\n35:8 Ingkon sian partalian ni halak Israel do lehononmuna angka huta i, gumodang do sian halak na gumodang partalianna, jala ummotik sian halak na otik partalianna; ganup marguru tu partalianna na sinagihon tu ibana, lehononna sian angka hutana tu halak Lepi.\n35:9 Dung i ro muse hata ni Jahowa tu si Musa songon on:\n35:10 Patolhas ma hatangkon tu halak Israel: Ia dung ditaripari hamu Jordan masuk tu tano Kanaan.\n35:11 Ingkon papulihonmuna di hamu angka huta na tau bahen huta haporusan di hamu, asa tarbahen maporus tusi halak sibunu jolma, so pangkirimanna.\n35:12 Asa angka huta i bahen haporusan di hamu maradophon jolma parlulu, asa unang mate halak sibunu jolma i so jolo sanga jongjong ibana di adopan ni luhutan paruhuman.\n35:13 Jala sian huta angka na pinatongonmuna, ingkon onom gabe huta haporusan di hamu.\n35:14 Ingkon tolu huta patongononmuna di baribaon ni Jordan, jala tolu huta patongononmuna di tano Kanaan: Ingkon gabe huta haporusan do i.\n35:15 Na onom huta i ingkon gabe haporusan nang di halak Israel, nang di halak dagang, nang di halak paisolat di tongatongamuna, asa tarbahen maporus tusi manang ise na mambunu jolma so pangkirimanna.\n35:16 Tung sura manang ise mambunu jolma marhite sian ulaula bosi, pola mate, sibunu jolma ma ibana tutu, ingkon marutang hosa do halak pamunui.\n35:17 Manang tung sura mate jolma i dibunu marhite sian batu na di tanganna tau pamunu hian, sibunu jolma ma ibana tutu, ingkon marutang hosa halak pamunui.\n35:18 Manang tung sura mate jolma i dibunu marhite sian panggado hau na di bagasan tanganna, tau pamunu hian, sibunu jolma ma ibana tutu, ingkon marutang hosa halak pamunui.\n35:19 Ingkon jolma parlulu hian mambunu halak pamunui, manang didia pe ibana dapotsa, jadi ma bunuonna ibana.\n35:20 Manang tung sura ditenju jolma i sian hosom ni rohana, manang dituntun maninggangkon manang aha tu ibana pola mate.\n35:21 Manang tung sura dipastap ibana ala naung musuna hian pola mate, ingkon marutang hosa jolma pamastapi, ai sibunu jolma do ibana; ingkon jolma parlulu hian mambunu halak pamunui, manang didia ibana dapotsa.\n35:22 Alai tung sura ndada sian sangkapna hian jala ndada ala musuna hian umbahen ditenju ibana manang ditinggangkon tu ibana manang aha, ndada sian tuntunna hian.\n35:23 Manang tung sura ditinggangkon batu tu ibana, tau pamunu hian, so botobotoanna, pola mate jolma i, alai ndada musuna hian, jala ndada disangkap hian hamagoanna.\n35:24 Ingkon luhutan i manguhum jolma pamunui dohot jolma parlulu i, hombar tu angka uhumon.\n35:25 Ingkon luhutan i paluahon jolma pamunui sian tangan ni jolma parlulu i, ingkon luhutan i manogihon ibana mulak tu huta haporusanna hian; ingkon disi do ibana maringan, paima mate sintua ni malim, naung miniahan marhite sian miak na badia.\n35:26 Alai tung sura ruar jolma pamunui salpu sian parbalohan ni huta haporusanna hian.\n35:27 Laos dapot jolma parlulu i ibana di ruar ni parbalohan ni huta haporusanna i, gabe dibunu parlulu i ma halak pamunui, ndang marutang mudar ibana.\n35:28 Ai ingkon tinggal hian ibana di bagasan huta haporusanna i, paima mate sintua ni malim, alai dung mate sintua ni malim, jadi ma jolma pamunui mulak tu huta partalianna hian.\n35:29 Luhutna i ingkon gabe patik ni uhum di hamu marsundutsundut di saluhut huta ingananmuna i.\n35:30 Manang ise na mambunu jolma, ingkon bunuon ma pamunui, dung binege hata ni angka sitindangi; alai anggo holan sada do sitindangi ndang masuk maralus dompak jolma i pola marutang hosa uhumon.\n35:31 Jala ndang jadi jaloonmuna hepeng partobus ni hosa ni halak sibunu jolma, na marutang hosa hian, ingkon saut do ibana bunuon.\n35:32 Jala ndang jadi jaloonmuna hepeng partobus sian jolma naung maporus tu huta haporusanna, mangaloas ibana mulak maringan di tanona hian, jumolo sian na mate sintua ni malim i.\n35:33 Unang tung ramuni hamu tano na niingananmuna i, ai mudar i do paramunhon tano i, jala ndang dapot padengganon tano i, ala ni mudar naung nidurushon disi, nda holan marhite sian mudar ni jolma na mandurushon.\n35:34 Dibahen i unang ramuni hamu tano na niingananmuna i, pola dohot Ahu maringan di tongatongana; ai Ahu do Jahowa na maringan di tongatonga ni halak Israel.


V MUSA 19 - BIBLE & BUKU ENDE ONLINE\n19:1 Ia dung sun siap dibahen Jahowa, Debatam angka bangso parbegu, nampuna tano silehonon ni Jahowa, Debatam tu ho, gabe soluhonmu tanonasida i, jala ingananmu hutanasida dohot bagasnasida i:\n19:2 Ingkon papulihonmu di ho tolu huta di tongatonga ni tanomi, silehonon ni Jahowa, Debatam tu ho bahen partalianmu.\n19:3 Ingkon parhornoponmu dalanmu tusi, jala bagi tolu bahenonmu parbalohan ni tanomi, silehonon ni Jahowa, Debatam tu ho bahen partalianmu, asa maporus tusi ganup sibunu jolma.\n19:4 Jala on do patik taringot tu sibunu jolma i, jadi ma maporus tusi asa laos mangolu ibana: Manang ise naung mambunu donganna so pangkirimanna, jala ndada dihosom ibana hian na sai laon.\n19:5 Songon on rupani, masuk ibana tu tombak rap dohot donganna naeng manaba hau, gabe dialbangkon tangkena naeng manaba hau i nian, hape pinsir mata ni tangke i sian songkirna, gabe hona donganna laos mate, jadi ma ibana maporus tu sada sian angka huta i, asa laos mangolu ibana.\n19:6 Asa unang dilele parlulu i jolma pamunui, ala mohop ateatena, gabe dapotsa ditangkup ala madaohu dalan i, laos dibunu ibana maon, hape nian ndada patut dope uhum hamatean mangonai tu ibana, ala so dihosom ibana hian na sai laon.\n19:7 Ala ni umbahen hutonahon tu ho songon on: Ingkon papulihonmu di ho tolu huta.\n19:8 Jala tung sura lam mangonjar parbalohanmu bahenon ni Jahowa, Debatam, songon naung niuarihonna hian tu angka ompum, jala saut dilehon tu ho sandok tano, naung pinarbagabagana lehononna tu angka ompum.\n19:9 Molo tung diringkoti ho mangulahon sandok tona on, na hutonahon tu ho sadarion, mangkaholongi Jahowa, Debatam dohot marparange di angka dalanna saleleng ho mangolu, ingkon ambaanmu dope di ho tolunari huta i angkup ni na tolu huta ondeng.\n19:10 Asa unang tardurus mudar na so marpipot di tongatonga ni tanomi, silehonon ni Jahowa, Debatam tu ho bahen partalian, asa unang marsapata tu ho mudar i.\n19:11 Alai tung sura naung magigi hian manang ise mida donganna, pola ibana digopgop jala dibajo ibana, jala dibunu ibana pola tos hosana mate, hape sanga ibana maporus tu sada sian angka huta i.\n19:12 Ingkon suruan ni angka sintua di hutana i suruanna mangalapi ibana sian i, jala pasahatonna ibana tu tangan parlulu, asa mate ibana dibunu.\n19:13 Ndang jadi moralangalang roham mida ibana, ingkon purpurhononmu do sapata ni mudar na so marpipot sian Israel, asa marhasonangan ho.\n19:14 Ndang jadi paorotonmu talutuk sian hauma ni donganmu, angka na binahen ni ompu na jolo di bagasan partalianmu, siteanonmu di tano silehonon ni Jahowa, Debatam di ho bahen partalianmu.\n19:15 Ndang masuk anggo holan sahalak hehe sitindangi mangalo, manang ise taringot tu manang aha hajahaton manang dosa, angka naung binahenna, ingkon tinindangkon ni dua manang tolu halak sitindangi, asa hot hata i.\n19:16 Tung sura hehe sahalak sitindangi pargapgap mangalo manang ise naeng mangkatindangkon panundalion dompak ibana.\n19:17 Ingkon jongjong na dua halak i, angka na marparsalisian di adopan ni Jahowa, di adopan ni malim dohot panguhum, angka na mangarajai disi.\n19:18 Dung i tangkas ma sulingkiton ni angka panguhum hata i, gabe ida ma, andar do sitindangkon gabus do sitindangi i, sipaotooto do nialushonna dompak donganna i.\n19:19 Jadi ingkon bahenonmuna tu ibana suang songon na sinangkap ni rohana naeng bahenonna tu donganna, asa tung siap bahenonmu hajahaton i sian tongatongamu.\n19:20 Asa dibege halak na asing pangalahona i, anggiat mabiar nasida, jala unang be didatdati mangulahon hajahaton sisongon i di tongatongamu.\n19:21 Ndang jadi moralangalang roham mida ibana: Ingkon hosa abul ni hosa, mata abul ni mata, ipon abul ni ipon, tangan abul ni tangan, pat abul ni pat.